               IL-KUMMISSJONI EWROPEA
            Brussell, 5.8.2020
            COM(2020) 357 final
            2020/0164(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li jeħtieġ tittieħed f’isem l-Unjoni Ewropea fil-Kumitat ta’ Assoċjazzjoni mlaqqa’ fil-konfigurazzjoni tal-Kummerċ stabbilit mill-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa l-waħda, u l-Georgia, min-naħa l-oħra, dwar l-aġġornament tal-Anness XIII (Approssimazzjoni tal-leġiżlazzjoni doganali) tal-Ftehim

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni tal-Kunsill li tadotta l-pożizzjonijiet tal-Unjoni li jeħtieġ jittieħdu fil-Kumitat ta’ Assoċjazzjoni mlaqqa’ fil-konfigurazzjoni tal-Kummerċ fir-rigward tal-aġġornament tal-Anness XIII (Approssimazzjoni tal-Leġiżlazzjoni Doganali) tal-Kapitolu 5 dwar il-Faċilitazzjoni Doganali u Kummerċjali tal-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa l-waħda, u l-Georgia, min-naħa l-oħra.

               2.Kuntest tal-proposta

               2.1.Il-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa l-waħda, u l-Georgia, min-naħa l-oħra

               Il-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa l-waħda, u l-Georgia, min-naħa l-oħra (“il-Ftehim”) għandu l-għan li jikkontribwixxi għall-integrazzjoni ekonomika gradwali u t-tisħiħ tal-assoċjazzjoni politika bejn il-Georgia u l-Unjoni Ewropea (minn hawn ’il quddiem, “il-Partijiet”). Il-Ftehim daħal fis-seħħ fl-1 ta’ Lulju 2016.

               2.2.Il-Kumitat ta’ Assoċjazzjoni

               Il-Kumitat ta’ Assoċjazzjoni huwa korp stabbilit permezz tal-Ftehim li, skont l-Artikolu 408(3) tal-Ftehim, għandu s-setgħa jadotta deċiżjonijiet fil-każijiet previsti fil-Ftehim, u f’oqsma li fihom il-Kunsill ta’ Assoċjazzjoni jkun iddelegalu s-setgħat. Dawk id-deċiżjonijiet għandhom ikunu vinkolanti għall-Partijiet, li għandhom jieħdu l-miżuri xierqa biex jimplimentawhom.

               Kif stabbilit fl-Artikolu 408(4) tal-Ftehim, il-Kumitat ta’ Assoċjazzjoni għandu jiltaqa’ fil-konfigurazzjoni tal-kummerċ sabiex jindirizza l-kwistjonijiet kollha tal-kummerċ u dawk relatati mal-kummerċ tat-Titolu IV tal-Ftehim. Kif speċifikat fl-Artikolu 1(4) tar-Regoli ta’ Proċedura tal-Kumitat ta’ Assoċjazzjoni u tas-Sottokumitati (“ir-Regoli ta’ Proċedura”), il-Kumitat ta’ Assoċjazzjoni fil-konfigurazzjoni tal-Kummerċ għandu jkun magħmul minn uffiċjali anzjani tal-Kummissjoni Ewropea u tal-Georgia responsabbli għall-kummerċ u l-kwistjonijiet relatati mal-kummerċ. Rappreżentant tal-Kummissjoni Ewropea jew tal-Georgia li jkun responsabbli għall-kummerċ u l-kwistjonijiet relatati mal-kummerċ għandu jaġixxi bħala l-President tal-Kumitat ta’ Assoċjazzjoni fil-konfigurazzjoni tal-Kummerċ f’konformità mal-Artikolu 1.4 tal-Anness II tad-Deċiżjoni 1/2014 tal-Kunsill ta’ Assoċjazzjoni UE-Georgia
                  1
               . Fil-laqgħat se jattendi wkoll rappreżentant tas-Servizz Ewropew għall-Azzjoni Esterna.

               Skont l-Artikolu 408(3) tal-Ftehim u l-Artikolu 11(1) tar-Regoli ta’ Proċedura, il-Kumitat ta’ Assoċjazzjoni għandu jadotta d-deċiżjonijiet tiegħu bi ftehim reċiproku bejn il-Partijiet u wara li jkunu tlestew il-proċeduri interni rispettivi. Kull deċiżjoni jew rakkomandazzjoni għandha tiġi ffirmata mill-President tal-Kumitat ta’ Assoċjazzjoni u awtentikata mis-Segretarji tal-Kumitat ta’ Assoċjazzjoni.

               3.Pożizzjoni li jeħtieġ tittieħed f’isem l-Unjoni

               3.1.L-atti previsti tal-Kumitat ta’ Assoċjazzjoni

               Il-proposta attwali għal deċiżjoni tal-Kunsill tistabbilixxi l-pożizzjoni tal-Unjoni dwar id-deċiżjoni li jeħtieġ tittieħed fil-Kumitat ta’ Assoċjazzjoni stabbilit bil-Ftehim fir-rigward tal-aġġornament tal-Anness XIII (Approssimazzjoni tal-Leġiżlazzjoni Doganali) tal-Kapitolu 5 dwar il-Faċilitazzjoni Doganali u Kummerċjali.

               L-att, li l-Kumitat ta’ Assoċjazzjoni fil-konfigurazzjoni tal-Kummerċ huwa msejjaħ jadotta, jikkostitwixxi att b’effetti ġuridiċi. L-att previst se jkun vinkolanti skont id-dritt internazzjonali f’konformità mal-Artikolu 408(3) tal-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa l-waħda, u l-Georgia, min-naħa l-oħra.

               L-aġġornament tal-Anness XIII huwa meħtieġ sabiex tiġi riflessa l-evoluzzjoni tal-acquis tal-Unjoni li seħħet fiż-żoni doganali mill-konklużjoni tan-negozjati tal-Ftehim f’Novembru 2013. Il-proposta hija konsistenti mal-obbligi tal-Partijiet stabbiliti fl-Artikolu 406 u fl-Artikolu 418 tal-Ftehim.

               Din il-proposta hija konsistenti mal-politiki esterni l-oħra tal-Unjoni, b’mod partikolari l-Politika Ewropea tal-Viċinat u l-Politika ta’ Kooperazzjoni għall-Iżvilupp fir-rigward tal-Georgia, u tikkontribwixxi għalihom.

               Id-dispożizzjonijiet għall-kummerċ u dawk relatati mal-kummerċ tal-Ftehim kienu soġġetti għal valutazzjoni tal-impatt ex ante fl-2008, segwita mill-Valutazzjoni tal-Impatt għas-Sostenibbiltà tal-Kummerċ tad-DĠ Kummerċ tal-Kummissjoni fl-2012
                  2
               , li kkontribwiet għall-proċess ta’ negozjati tal-Ftehim ta’ Kummerċ Ħieles Approfondit u Komprensiv (DCFTA). Dak l-istudju dwar il-fattibbiltà ekonomika, l-impatt ekonomiku ġenerali u l-implikazzjonijiet ta’ ftehim ta’ kummerċ ħieles bejn l-Unjoni Ewropea u l-Georgia ta’ April 2008, ikkonferma li l-implimentazzjoni tad-dispożizzjonijiet għall-kummerċ u dawk relatati mal-kummerċ ma jkollhom l-ebda impatt negattiv fuq l-Unjoni, l-acquis tagħha jew il-politiki tagħha, filwaqt li jipprevedu impatt pożittiv fuq l-iżvilupp ekonomiku tal-Georgia. Il-proposta ma għandha l-ebda impatt negattiv fuq il-politika ekonomika, soċjali jew ambjentali tal-Unjoni.

               F’dan l-istadju, il-Ftehim mhuwiex soġġett għal proċeduri ta’ REFIT; ma jinvolvi ebda kost għall-SMEs tal-Unjoni; u ma jqajjem ebda kwistjoni mil-lat tal-ambjent diġitali.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “il-pożizzjonijiet għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregolaw is-sede inkwistjoni. Jinkludi wkoll strumenti li ma jkollhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”.

               4.1.2.Applikazzjoni għal dan il-każ

               Il-Kumitat ta’ Assoċjazzjoni huwa korp stabbilit bi ftehim, jiġifieri l-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa l-waħda, u l-Georgia, min-naħa l-oħra. Skont l-Artikolu 408(4) tal-Ftehim, il-Kumitat ta’ Assoċjazzjoni għandu jiltaqa’ fil-konfigurazzjoni tal-Kummerċ biex jindirizza l-kwistjonijiet kollha tal-kummerċ u dawk relatati mal-kummerċ tat-Titolu IV tal-Ftehim.

               L-Artikolu 406(3) tal-Ftehim jipprevedi li l-Kunsill ta’ Assoċjazzjoni għandu jkollu s-setgħa li jaġġorna jew jemenda l-Annessi ta’ dan il-Ftehim. Skont l-Artikolu 408(2) tal-Ftehim, il-Kunsill ta’ Assoċjazzjoni jista’ jiddelega lill-Kumitat ta’ Assoċjazzjoni kull waħda mis-setgħat li għandu, inkluża s-setgħa li jieħu deċiżjonijiet vinkolanti. Il-Kunsill ta’ Assoċjazzjoni ddelega s-setgħa lill-Kumitat ta’ Assoċjazzjoni mlaqqa’ fil-konfigurazzjoni tal-Kummerċ li jaġġorna jew jemenda ċerti Annessi relatati mal-kummerċ permezz tad-Deċiżjoni Nru 3/2014 tiegħu tas-17 ta’ Novembru 2014.

               L-atti li l-Kumitat ta’ Assoċjazzjoni huwa mitlub jadotta jikkostitwixxu att b’effetti ġuridiċi. L-atti previsti se jkunu vinkolanti għall-Partijiet f’konformità mal-Artikolu 408(3) tal-Ftehim. L-att previst ma jissupplimentax jew ma jemendax il-qafas istituzzjonali tal-Ftehim. Għaldaqstant, il-pożizzjoni tal-Unjoni li jeħtieġ tittieħed fil-Kumitat ta’ Assoċjazzjoni UE-Georgia mlaqqa’ fil-konfigurazzjoni tal-Kummerċ trid tiġi stabbilita f’konformità mal-Artikolu 218(9) tat-TFUE.

               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2. Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi b’mod ewlieni fuq l-objettiv u l-kontenut tal-att previst li għalih tkun qed tiġi adottata pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-għan u l-kontenut ewlieni tal-atti previsti hu li jiġi ffaċilitat il-kummerċ bejn il-partijiet billi jiġi aġġornat l-Anness XIII (Approssimazzjoni tal-leġiżlazzjoni doganali) tal-Kapitolu 5 dwar il-Faċilitazzjoni Doganali u Kummerċjali tat-Titolu IV tal-Ftehim, li jikkonċerna l-kummerċ u l-kwistjonijiet relatati mal-kummerċ. B’konsegwenza ta’ dan, l-att previst jaqa’ fil-kamp ta’ applikazzjoni tal-politika kummerċjali komuni msemmija fl-Artikolu 207.

               Għalhekk, il-bażi ġuridika sostantiva għad-deċiżjoni proposta hi l-ewwel subparagrafu tal-Artikolu 207(4) tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-ewwel subparagrafu tal-Artikolu 207(4), flimkien mal-Artikolu 218(9) tat-TFUE.

               5.Pubblikazzjoni tal-att previst

               Billi l-att tal-Kumitat ta’ Assoċjazzjoni fil-konfigurazzjoni tal-Kummerċ se jemenda l-Ftehim, jixraq li dan jiġi ppubblikat f’Il-Ġurnal Uffiċjali tal-Unjoni Ewropea wara l-adozzjoni tiegħu.

               2020/0164 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li jeħtieġ tittieħed f’isem l-Unjoni Ewropea fil-Kumitat ta’ Assoċjazzjoni mlaqqa’ fil-konfigurazzjoni tal-Kummerċ stabbilit mill-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa l-waħda, u l-Georgia, min-naħa l-oħra, dwar l-aġġornament tal-Anness XIII (Approssimazzjoni tal-leġiżlazzjoni doganali) tal-Ftehim

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-ewwel subparagrafu tal-Artikolu 207(4), flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom minn naħa l-waħda, u l-Georgia, min-naħa l-oħra (“il-Ftehim”) ġie konkluż mill-Unjoni bid-Deċiżjoni tal-Kunsill 2014/494/UE u daħal fis-seħħ fl-1 ta’ Lulju 2016.

               (2)Skont l-Artikolu 406(3) tal-Ftehim, il-Kunsill ta’ Assoċjazzjoni għandu s-setgħa jaġġorna jew jemenda l-Annessi tal-Ftehim.

               (3)Skont l-Artikolu 408(2) tal-Ftehim, il-Kunsill ta’ Assoċjazzjoni jista’ jiddelega lill-Kumitat ta’ Assoċjazzjoni kull waħda mis-setgħat li għandu, inkluża s-setgħa li jieħu deċiżjonijiet vinkolanti.

               (4)Skont l-Artikolu 1 tad-Deċiżjoni tal-Kunsill ta’ Assoċjazzjoni Nru 3/2014 tas-17 ta’ Novembru 2014, il-Kunsill ta’ Assoċjazzjoni ddelega s-setgħa lill-Kumitat ta’ Assoċjazzjoni mlaqqa’ fil-konfigurazzjoni tal-Kummerċ li jaġġorna jew jemenda l-Annessi tal-Ftehim fir-rigward, fost l-oħrajn, tal-Kapitolu 5 (Faċilitazzjoni Doganali u Kummerċjali) tat-Titolu IV (Kummerċ u Kwistjonijiet relatati mal-kummerċ) tal-Ftehim, sa fejn ma jkun hemm l-ebda dispożizzjoni speċifika fil-Kapitolu 5 dwar l-aġġornament jew l-emenda ta’ dak l-Anness.

               (5)Waqt il-laqgħa tiegħu li jmiss, il-Kumitat ta’ Assoċjazzjoni mlaqqa’ fil-konfigurazzjoni tal-Kummerċ, jeħtieġ jadotta deċiżjoni dwar l-aġġornament tal-Anness XIII (Approssimazzjoni tal-leġiżlazzjoni doganali) tal-Kapitolu 5 dwar il-Faċilitazzjoni Doganali u Kummerċjali tal-Ftehim.

               (6)Jixraq li fil-Kumitat tal-Kummerċ mlaqqa’ fil-konfigurazzjoni tal-Kummerċ, tiġi stabbilita l-pożizzjoni li jeħtieġ tiġi adottata f’isem l-Unjoni, billi d-deċiżjoni prevista se tkun vinkolanti għall-Unjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li jeħtieġ tiġi adottata f’isem l-Unjoni fil-laqgħa tal-Kumitat ta’ Assoċjazzjoni UE-Georgia mlaqqa’ fil-konfigurazzjoni tal-Kummerċ, li taġġorna l-Anness XIII (Approssimazzjoni tal-leġiżlazzjoni doganali) dwar il-Faċilitazzjoni Doganali u Kummerċjali, għandha tkun ibbażata fuq l-abbozz mehmuż ma’ din id-Deċiżjoni.

               Artikolu 2

               Wara l-adozzjoni tagħha, id-Deċiżjoni tal-Kumitat ta’ Assoċjazzjoni mlaqqa’ fil-konfigurazzjoni tal-Kummerċ għandha tiġi ppubblikata f’Il-Ġurnal Uffiċjali tal-Unjoni Ewropea.

               Artikolu 3

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        ĠU L 321, 5.12.2015, p. 60–69

                     (2)

                        https://ec.europa.eu/trade/policy/policy-making/analysis/policy-evaluation/sustainability-impact-assessments/

    ---documentbreak---

               IL-KUMMISSJONI EWROPEA
            Brussell, 5.8.2020
            COM(2020) 357 final
            ANNESS
            ta'
            Proposta għal Deċiżjoni tal-Kunsill
            dwar il-pożizzjoni li jeħtieġ tittieħed f’isem l-Unjoni Ewropea fil-Kumitat ta’ Assoċjazzjoni mlaqqa’ fil-konfigurazzjoni tal-Kummerċ stabbilit mill-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa l-waħda, u l-Georgia, min-naħa l-oħra, dwar l-aġġornament tal-Anness XIII (Approssimazzjoni tal-leġiżlazzjoni doganali) tal-Ftehim

               HEMŻA

               Deċiżjoni Nru …/2020 tal-Kumitat ta’ Assoċjazzjoni UE-Georgia fil-konfigurazzjoni tal-Kummerċ

               ta’ xx.xx.2020

               dwar l-emendar tal-Anness XIII (Approssimazzjoni tal-Leġiżlazzjoni Doganali) tal-Kapitolu 5 tal-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa l-waħda, u l-Georgia, min-naħa l-oħra

               IL-KUMITAT TA’ ASSOĊJAZZJONI FIL-KONFIGURAZZJONI TAL-KUMMERĊ,

               Wara li kkunsidra l-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa l-waħda, u l-Georgia, min-naħa l-oħra, u b’mod partikolari l-Artikolu 84 u 465(3) tiegħu,

               Billi:

               (1)Il-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa l-waħda, u l-Georgia, min-naħa l-oħra (il-“Ftehim”) ġie ffirmat fis-27 ta’ Ġunju 2014 u daħal fis-seħħ f’Lulju 2016.

               (2)Il-Preambolu tal-Ftehim jirrikonoxxi x-xewqa tal-Partijiet li jimxu ’l quddiem bil-proċess ta’ riforma u approssimazzjoni fil-Georgia, u b’hekk jikkontribwixxu għall-integrazzjoni ekonomika gradwali u l-approfondiment tal-assoċjazzjoni politika kif ukoll għall-kisba ta’ integrazzjoni ekonomika permezz ta’ approssimazzjoni regolatorja estensiva.

               (3)F’konformità mal-Artikolu 75 tal-Ftehim, il-Georgia ħadet l-impenn li twettaq approssimazzjoni tal-leġiżlazzjoni doganali tal-UE kif stabbilit fl-Anness XIII tal-Ftehim.

               (4)Filwaqt li jiġi kkunsidrat li l-acquis tal-UE elenkat fl-Anness XIII (Approssimazzjoni tal-leġiżlazzjoni doganali) evolva b’mod sostanzjali mill-konklużjoni tan-negozjati tal-Ftehim, jenħtieġ li din l-evoluzzjoni tiġi riflessa fl-Anness XIII tal-Ftehim,

               ADOTTA DIN ID-DEĊIŻJONI:

               Artikolu 1

               L-Anness XIII (Approssimazzjoni tal-leġiżlazzjoni doganali) tal-Ftehim huwa b’dan sostitwit bl-Anness ta’ din id-Deċiżjoni.

               Artikolu 2

               Din id-Deċiżjoni ġiet stabbilita bil-lingwa Bulgara, Ċeka, Daniża, Estonjana, Finlandiża, Franċiża, Ġermaniża, Griega, Ingliża, Kroata, Latvjana, Litwana, Maltija, Olandiża, Pollakka, Portugiża, Rumena, Slovakka, Slovena, Spanjola, Żvediża, Taljana, Ungeriża u bil-lingwa tal-Georgia, b’kull test ikun ugwalment awtentiku.

               Artikolu 3

               Din id-Deċiżjoni għandha tidħol fis-seħħ fid-data tal-adozzjoni tagħha.

               Magħmul fi …,

                        Għall-Kumitat ta’ Assoċjazzjoni

                        fil-konfigurazzjoni tal-Kummerċ

                        Il-President

                        Is-Segretarji

               ANNESS

               ANNESS XIII TAL-KAPITOLU 5

               Approssimazzjoni tal-leġiżlazzjoni doganali

               Kodiċi Doganali

               Ir-Regolament tal-Kunsill Nru 952/2013 tad-9 ta’ Ottubru 2013 li jistabbilixxi l-Kodiċi Doganali tal-Unjoni (KDU)

               Skeda ta’ żmien: l-approssimazzjoni mad-dispożizzjonijiet tar-Regolament imsemmi hawn fuq, bl-eċċezzjoni tal-Artikoli 1, 4, 27(1)(b), 53, 81, 82, 87(4), 89(2)(a), l-Artikolu 155 sa 157, l-Artikoli 211(4)(b), 227, 233(1)(c) u l-Artikoli 284 sa 288, għandha titwettaq fi żmien erba’ snin wara d-dħul fis-seħħ ta’ dan il-Ftehim.

               Il-Partijiet għandhom jaraw mill-ġdid l-approssimazzjoni tal-Artikolu 210 tal-KDU – Proċeduri speċjali – qabel l-iskadenza taż-żmien għall-approssimazzjoni kif stabbilit hawn fuq.

               L-approssimazzjoni bl-Artikolu 247 għandha ssir fuq bażi tal-aħjar sforz.

               Proċedura Komuni ta’ Tranżitu u Dokument Amministrattiv Uniku (DAU)

               Il-Konvenzjoni tal-20 ta’ Mejju 1987 dwar is-Simplifikazzjoni tal-Formalitajiet fuq il-Kummerċ f’Merkanzija

               Il-Konvenzjoni tal-20 ta’ Mejju 1987 dwar il-proċedura komuni ta’ tranżitu

               Skeda ta’ żmien: l-approssimazzjoni mad-dispożizzjonijiet tal-Konvenzjonijiet imsemmija hawn fuq, inkluż permezz ta’ possibbiltà ta’ adeżjoni ma’ dawn il-Konvenzjonijiet mill-Georgia, għandha titwettaq fi żmien erba’ snin wara d-dħul fis-seħħ ta’ dan il-Ftehim.

               Eżenzjonijiet mid-dazji doganali

               Ir-Regolament tal-Kunsill (KE) Nru 1186/2009 tas-16 ta’ Novembru 2009 li jistabbilixxi sistema Komunitarja ta’ eżenzjonijiet mid-dazju doganali

               Skeda ta’ żmien: l-approssimazzjoni mat-Titoli I u II tar-Regolament imsemmi hawn fuq għandha titwettaq fi żmien erba’ snin wara d-dħul fis-seħħ ta’ dan il-Ftehim.

               Protezzjoni tad-drittijiet tal-proprjetà intellettwali

               Ir-Regolament (KE) Nru 608/2013 tal-Parlament Ewropew u tal-Kunsill tas-12 ta’ Ġunju 2013 dwar l-infurzar doganali tad-drittijiet ta’ proprjetà intellettwali

               Skeda ta’ żmien: l-approssimazzjoni mad-dispożizzjonijiet tar-Regolament imsemmi hawn fuq, bl-eċċezzjoni tal-Artikolu 26, għandha titwettaq fi żmien tliet snin wara d-dħul fis-seħħ ta’ dan il-Ftehim. L-obbligu tal-approssimazzjoni mar-Regolament Nru 608/2013 fih innifsu ma joħloq l-ebda obbligu fuq il-Georgia li tapplika miżuri meta dritt fuq il-proprjetà intellettwali ma jkunx protett skont il-liġijiet u r-regolamenti sostantivi tagħha tal-proprjetà intellettwali.


               IL-KUMMISSJONI EWROPEA
            Brussell, 7.8.2020
            COM(2020) 361 final
            2020/0166(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fil-Kumitat Amministrattiv għall-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR fir-rigward tal-proposta biex tiġi emendata l-Konvenzjoni

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-Deċiżjoni li tistabbilixxi l-pożizzjoni li trid tittieħed f’isem l-Unjoni fil-Kumitat Amministrattiv stabbilit mill-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR
                  1
                (“il-Konvenzjoni TIR”) b’rabta mal-adozzjoni prevista ta’ diversi emendi għall-Konvenzjoni TIR.

               2.Kuntest tal-proposta

               2.1.Il-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR

               Il-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR tal-14 ta’ Novembru 1975 (“il-Konvenzjoni TIR”) għandha l-għan li tiffaċilita t-trasport internazzjonali tal-oġġetti mill-uffiċċji doganali tat-tluq lejn l-uffiċċji doganali tad-destinazzjoni u minn ġol-pajjiżi kollha li jkunu meħtieġa. Il-Ftehim daħal fis-seħħ fl-1978. F’Novembru tal-2019 kien hemm 76 parti għall-Konvenzjoni, jiġifieri 75 Stat u l-Unjoni Ewropea. L-Unjoni Ewropea ilha parti kontraenti għall-Konvenzjoni
                  2
                TIR mill-20 ta’ Ġunju 1983, u l-Istati Membri kollha huma partijiet kontraenti għall-Konvenzjoni TIR.

               2.2.Il-Kumitat Amministrattiv

               Il-Kumitat Amministrattiv qed jaġixxi fi ħdan il-qafas tal-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR. Il-Kumitat Amministrattiv għandu r-rwol li jikkunsidra u jadotta l-emendi għall-Konvenzjoni TIR. Il-proposti jiġu sottomessi għal votazzjoni u kull Stat, li huwa parti u jkun irrappreżentat f’sessjoni tal-Kumitat Amministrattiv, għandu vot wieħed. L-Unjoni għandha kompetenza esklużiva fil-qasam tad-dwana rregolata mill-Konvenzjoni TIR. Madankollu, l-Unjoni, bħala unjoni doganali u ekonomika, ma għandhiex drittijiet tal-vot minbarra dawk tal-Istati Membri tagħha, f’konformità mal-Artikolu 52(3) tal-Konvenzjoni. L-Istati Membri kollha huma partijiet bi drittijiet tal-vot.

               L-emendi għall-Konvenzjoni TIR jiġu adottati b’maġġoranza ta’ żewġ terzi tal-partijiet preżenti u li jivvotaw. Biex tittieħed deċiżjoni, hemm bżonn quorum ta’ mhux inqas minn terz tal-Istati li huma partijiet.

               2.3.L-att previst tal-Kumitat Amministrattiv

               F’Ottubru 2020, waqt it-73 sessjoni tiegħu, il-Kumitat Amministrattiv irid jieħu deċiżjoni dwar l-adozzjoni tal-emendi proposti għall-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR (“l-att previst”).

               L-iskop tal-att previst huwa li:

               Jintroduċi l-użu obbligatorju, min-naħa tal-awtoritajiet kompetenti, tal-Bank tad-Data Internazzjonali elettroniku tat-TIR (ITDB) minflok l-użu tal-Mudell tal-Formola tal-Awtorizzazzjoni (MAF) stampat fuq karta, għat-trażmissjoni lill-Bord Eżekuttiv tat-TIR (TIRExB) tal-awtorizzazzjoni jew tal-irtirar tal-awtorizzazzjoni tad-detentur biex juża l-Carnets tat-TIR.

               Jikseb il-pubblikazzjoni obbligatorja tal-lista tal-Uffiċċji Doganali approvata għat-twettiq tal-operazzjonijiet tat-TIR fl-ITDB.

               Jippermetti lill-Partijiet Kontraenti jagħtu, skont il-leġiżlazzjoni nazzjonali, lill-persuni debitament awtorizzati, aktar faċilitajiet fl-applikazzjoni tad-dispożizzjonijiet tal-Konvenzjoni.

               Jiċċara t-test tal-Konvenzjoni TIR dwar l-użu ta’ itinerarju preskritt f’Unjoni doganali u jaġġorna l-ammont massimu ta’ garanzija għall-Carnet tat-TIR għall-alkoħol/għat-tabakk.

               L-att previst se jsir vinkolanti għall-partijiet f’konformità mal-Artikoli 59 u 60 tal-Konvenzjoni TIR.

               L-Artikolu 59 jikkonċerna l-emendi għall-korp ewlieni tal-Konvenzjoni TIR u jipprevedi: Ħlief kif inhu previst fl-Artikolu 60, kwalunkwe emenda proposta li ġiet ikkomunikata f’konformità mal-paragrafu preċedenti għandha tidħol fis-seħħ rigward il-Partijiet Kontraenti kollha tliet xhur wara l-iskadenza ta’ perjodu ta’ 12-il xahar wara d-data tal-komunikazzjoni tal-emenda proposta, fejn matul dan il-perjodu ma tkun ġiet ikkomunikata l-ebda oġġezzjoni għall-emenda proposta lis-Segretarju Ġenerali tan-Nazzjonijiet Uniti minn Stat li huwa Parti Kontraenti. Jekk, f’konformità mal-paragrafu 3 ta’ dan l-Artikolu, tkun ġiet ikkomunikata oġġezzjoni għall-emenda proposta għandu jitqies li l-emenda ma ġietx aċċettata u ma għandu jkollha l-ebda effett.

               L-Artikolu 60 jikkonċerna l-emendi għall-Annessi tal-Konvenzjoni TIR u jipprevedi: Kwalunkwe emenda proposta għall-Annessi 1, 2, 3, 4, 5, 6, 7, 8, 9 u 10 meqjusa f’konformità mal-Artikolu 59(1) u (2) għandha tidħol fis-seħħ f’data li trid tiġi ddeterminata mill-Kumitat Amministrattiv fi żmien l-adozzjoni tagħha, sakemm b’data preċedenti ddeterminata mill-Kumitat Amministrattiv fl-istess żmien, wieħed minn kull ħames Stati li huma Partijiet Kontraenti jew ħamsa mill-Istati li huma Partijiet Kontraenti, liema numru huwa l-iżgħar, jinnotifikaw lis-Segretarju Ġenerali tan-Nazzjonijiet Uniti bl-oġġezzjoni tagħhom għall-emenda. Id-determinazzjoni mill-Kumitat Amministrattiv tad-data li tissemma f’dan il-paragrafu għandha tkun b’maġġoranza ta’ żewġ terzi ta’ dawk preżenti u li jivvotaw.

               3.Pożizzjoni li trid tittieħed f’isem l-Unjoni

               Dan il-pakkett ta’ emendi se jsaħħaħ il-modernizzazzjoni tal-Konvenzjoni TIR, li diġà hija avvanzata sew bl-adozzjoni storika tal-qafas legali tas-sistema futura eTIR International fit-72 sessjoni tal-Kumitat Amministrattiv fi Frar 2020. Se jiċċara wkoll l-aspetti tekniċi fit-test tal-Konvenzjoni TIR.

               L-ewwel, billi jintroduċu l-użu obbligatorju ta’ applikazzjoni tal-ITDB għat-trażmissjoni tad-data tad-detenturi awtorizzati tat-TIR lit-TIRExB kif ukoll billi joħolqu bażi tad-data internazzjonali online affidabbli ta’ uffiċċji doganali li huma miftuħa għat-TIR, il-partijiet kontraenti għall-Konvenzjoni TIR jiffaċilitaw il-kundizzjonijiet tad-diġitalizzazzjoni futura tal-Carnet tat-TIR u jsaħħu l-affidabbiltà tad-data tat-TIR.

               Biex jintlaħaq dan il-għan, l-Artikolu 38, in-Noti ta’ Spjegazzjoni relatati tiegħu u l-Anness 9 se jiġu emendati sabiex l-assoċjazzjonijiet garanti jkunu obbligati li jittrasmettu minnufih lit-TIRExB id-dettalji kollha tal-persuni li huma awtorizzati li jużaw il-proċedura tat-TIR. Barra minn hekk, Nota ta’ Spjegazzjoni ġdida tal-Artikolu 45 se tispeċifika li l-pubblikazzjoni tal-lista tal-uffiċċji doganali tat-tluq, tal-uffiċċji doganali en route u tal-uffiċċji doganali tad-destinazzjoni approvati biex iwettqu l-operazzjonijiet tat-TIR trid issir f’applikazzjoni elettronika sorveljata mit-TIRExB (ITDB).

               L-Unjoni diġà tuża l-ITDB u tappoġġa l-użu obbligatorju tal-ITDB mill-Partijiet Kontraenti kollha tat-TIR minħabba li dan jikkontribwixxi għall-għan ġenerali, f’konformità mal-politika doganali tal-Unjoni, ta’ kompjuterizzazzjoni usa’ tal-proċedura tat-TIR billi jkompli jiffaċilita l-iskambju tad-data elettronika fil-ħin reali bejn il-Partijiet Kontraenti, l-assoċjazzjonijiet u l-organizzazzjonijiet internazzjonali.

               It-tieni, billi joħolqu Nota ta’ Spjegazzjoni ġdida tal-Artikolu 49 fl-Anness 6, il-Partijiet Kontraenti se jkunu jistgħu, fuq bażi volontarja, jintroduċu aktar faċilitajiet fl-applikazzjoni tad-dispożizzjonijiet tal-Konvenzjoni.

               Dawk il-faċilitajiet jingħataw biss, jekk jinkludu l-applikazzjoni ta’ teknoloġiji biex jiġi żgurat li l-proċedura tat-TIR titwettaq b’mod korrett, li jkun hemm struzzjonijiet ċari biex il-persuni awtorizzati jwettqu kompiti speċifiċi li normalment, skont il-Konvenzjoni TIR, jiġu fdati lill-awtoritajiet doganali u li tintuża sistema ta’ żamma tar-rekords li tippermetti lill-awtoritajiet doganali jwettqu kontrolli doganali u jissorveljaw il-proċedura.

               L-Unjoni tappoġġa l-possibbiltà l-ġdida għall-Partijiet Kontraenti li jipproponu aktar faċilitajiet lid-detenturi awtorizzati tat-TIR sabiex jibqa’ attraenti għall-operaturi ekonomiċi.

               Fl-aħħar nett, l-emendi tal-Artikolu 20 u tan-Nota ta’ Spjegazzjoni tal-Artikolu 8 jistgħu jitqiesu bħala emendi tekniċi minħabba li jiċċaraw rispettivament l-użu tar-rotta preskritta fi ħdan unjoni doganali u jaġġornaw is-somma massima għal kull carnet tat-TIR għat-tabakk/għall-alkoħol li jista’ jintalab mill-assoċjazzjoni garanti.

               Saru konsultazzjonijiet dwar l-emendi proposti mal-Istati Membri fi ħdan il-Grupp ta’ Esperti Doganali għat-TIR (koordinazzjoni ta’ Ġinevra). Saru aktar konsultazzjonijiet waqt is-sessjonijiet tal-Grupp ta’ Ħidma dwar Kwistjonijiet Doganali li Jaffettwaw it-Trasport tal-Kummissjoni Ekonomika għall-Ewropa tan-Nazzjonijiet Uniti (UNECE).

               Il-koordinazzjoni interna, kif ukoll id-diskussjonijiet konġunti mal-Istati Membri fil-qafas tal-Grupp ta’ Esperti Doganali għat-TIR, ħarġu fid-dieher b’mod ċar li hemm appoġġ kbir għall-emendi proposti. Il-Kontrollur Ewropew għall-Protezzjoni tad-Data ġie kkonsultat permezz ta’ ittra tat-23 ta’ Marzu 2020 u ma weġibx sal-11 ta’ Ġunju 2020 minkejja li ntbagħtitlu tfakkira.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu l-“pożizzjonijiet li għandhom jiġu adottati f’ isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw is-sede kkonċernata. Jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  3
               .

               4.1.2.Applikazzjoni għal dan il-każ

               Il-Kumitat Amministrattiv hu korp stabbilit bi ftehim, jiġifieri l-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR.

               L-att li l-Kumitat Amministrattiv huwa mitlub jadotta jikkostitwixxi att b’effetti legali. L-att previst se jkun vinkolanti skont id-dritt internazzjonali f’konformità mal-Artikoli 59 u 60 tal-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR.

               L-att previst ma jissupplimentax jew ma jemendax il-qafas istituzzjonali tal-Ftehim.

               Għalhekk, il-bażi ġuridika proċedurali tad-Deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) TFUE tiddependi primarjament mill-objettiv u l-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv u l-kontenut ewlenija tal-att previst huma marbutin mal-politika kummerċjali komuni.

               Għalhekk, il-bażi ġuridika sostantiva għad-deċiżjoni proposta hija l-ewwel subparagrafu tal-Artikolu 207(4) TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-ewwel subparagrafu tal-Artikolu 207(4) TFUE flimkien mal-Artikolu 218(9) TFUE.

               5.Pubblikazzjoni tal-att previst

               Minħabba li l-att tal-Kumitat Amministrattiv se jemenda l-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR u l-Annessi tagħha, jixraq li wara l-adozzjoni tiegħu, dan jiġi ppubblikat f’Il-Ġurnal Uffiċjali tal-Unjoni Ewropea.

               2020/0166 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fil-Kumitat Amministrattiv għall-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR fir-rigward tal-proposta biex tiġi emendata l-Konvenzjoni

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-ewwel subparagrafu tal-Artikolu 207(4) TFUE, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR tal-14 ta’ Novembru 1975 (il-“Konvenzjoni TIR”) ġiet approvata f’isem il-Komunità Ekonomika Ewropea bir-Regolament tal-Kunsill (KEE) Nru 2112/78
                  4
                u daħlet fis-seħħ fil-Komunità fl-20 ta’ Ġunju 1983
                  5
               .

               (2)Verżjoni konsolidata tal-Konvenzjoni TIR ġiet ippubblikata bħala Anness tad-Deċiżjoni tal-Kunsill 2009/477/KE, li skontha l-Kummissjoni trid tippubblika emendi futuri għall-Konvenzjoni TIR f’Il-Ġurnal Uffiċjali tal-Unjoni Ewropea, u tindika d-data meta dawn għandhom jidħlu fis-seħħ.

               (3)Skont l-Artikolu 59 u 60 tal-Konvenzjoni TIR, il-Kumitat Amministrattiv għall-Konvenzjoni TIR (il-“Kumitat Amministrattiv”) jista’ jadotta emendi għall-Konvenzjoni TIR u l-Annessi tagħha b’maġġoranza ta’ żewġ terzi tal-partijiet kontraenti preżenti u li jivvotaw.

               (4)Matul it-73 sessjoni tiegħu fil-15 ta’ Ottubru 2020 jew f’sessjoni sussegwenti, il-Kumitat Amministrattiv irid jadotta diversi emendi għall-Konvenzjoni TIR u tal-Annessi tagħha.

               (5)Ikun xieraq li tiġi stabbilita l-pożizzjoni li trid tittieħed f’isem l-Unjoni fil-Kumitat Amministrattiv, peress li l-emendi se jkunu vinkolanti għall-Unjoni.

               (6)Sabiex tiġi aċċellerata l-modernizzazzjoni tar-reġim TIR, huwa meħtieġ li tiġi introdotta t-trażmissjoni elettronika obbligatorja tad-data mill-awtoritajiet kompetenti lill-Bord Eżekuttiv tat-TIR dwar l-awtorizzazzjonijiet tad-detenturi tal-Carnet tat-TIR u l-irtirar ta’ dawn l-awtorizzazzjonijiet u biex tinħoloq bażi tad-data internazzjonali online affidabbli ta’ uffiċċji doganali li jaċċettaw il-movimenti tat-TIR billi jiġi emendat l-Artikolu 38 tal-Konvenzjoni TIR u l-Anness 9 tal-Konvenzjoni TIR u billi tinħoloq Nota ta’ Spjegazzjoni ġdida tal-Artikolu 45 tal-Konvenzjoni TIR.

               (7)Sabiex tissaħħaħ l-attraenza tal-Konvenzjoni TIR kemm għall-operaturi ekonomiċi kif ukoll għall-awtoritajiet doganali, huwa meħtieġ li tiġi introdotta possibbiltà għall-partijiet kontraenti li jagħtu lil persuni debitament awtorizzati aktar faċilitajiet fl-applikazzjoni tad-dispożizzjonijiet tal-Konvenzjoni TIR billi tinħoloq Nota ta’ Spjegazzjoni ġdida tal-Artikolu 49 tal-Konvenzjoni TIR.

               (8)Sabiex jiġu ċċarati d-dispożizzjonijiet tal-Konvenzjoni TIR, huwa meħtieġ li jiġi speċifikat l-użu ta’ rotta preskritta fi ħdan l-unjonijiet doganali billi jiġi emendat l-Artikolu 20 tal-Konvenzjoni TIR u jiżdied l-ammont massimu rrakkomandat li jista’ jintalab mill-assoċjazzjonijiet garanti għall-carnets tat-TIR għat-tabakk u għall-alkoħol billi tiġi emendata n-Nota ta’ Spjegazzjoni tal-Artikolu 8 tal-Konvenzjoni TIR.

               (9)Għalhekk jenħtieġ li l-pożizzjoni li trid tiġi adottata f’isem l-Unjoni fil-Kumitat Amministrattiv tkun ibbażata fuq l-abbozz tal-emendi mehmuż ma’ din id-Deċiżjoni. Dan huwa mingħajr preġudizzju għall-possibbiltà li teżisti għal bidliet żgħar mhux sostanzjali fl-abbozz tal-emendi, li jridu jaqblu fuqhom ir-rappreżentanti tal-Unjoni fil-Kumitat Amministrattiv għall-Konvenzjoni TIR mingħajr deċiżjoni oħra tal-Kunsill.

               (10)Jenħtieġ li l-pożizzjoni tal-Unjoni tiġi espressa mill-Kummissjoni. L-Istati Membri tal-Unjoni jenħtieġ li jesprimu l-pożizzjoni tal-Unjoni meta jittieħed vot formali fil-Kumitat Amministrattiv, li jaġixxi b’mod konġunt, fl-interess tal-Unjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed f’isem l-Unjoni fit-73 sessjoni jew f’waħda mis-sessjonijiet sussegwenti tal-Kumitat Amministrattiv għall-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR (il-“Konvenzjoni TIR”) għandha tkun ibbażata fuq l-abbozz tal-emendi mehmuż ma’ din id-Deċiżjoni.

               Artikolu 2

               Il-pożizzjoni msemmija fl-Artikolu1 għandha tiġi espressa mill-Kummissjoni. L-Istati Membri tal-Unjoni għandhom jesprimu l-pożizzjoni tal-Unjoni meta jittieħed vot formali fil-Kumitat Amministrattiv għall-Konvenzjoni TIR, li jaġixxi b’mod konġunt fl-interess tal-Unjoni.

               Artikolu 3

               Din id-Deċiżjoni hija indirizzata lill-Istati Membri u lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        TIR tfisser “Transports Internationaux Routiers” jew “Trasporti Internazzjonali bit-Triq”.

                     (2)

                        Ir-Regolament tal-Kunsill (KEE) Nru 2112/78 tal-25 ta’ Lulju 1978 dwar il-konklużjoni tal-Konvenzjoni Doganali fuq it-trasport internazzjonali ta’ oġġetti taħt il-carnets TIR (Konvenzjoni TIR) ta’ l-14 ta’ Novembru 1975 f’Ġinevra ĠU L 252/1.

                     (3)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (4)

                        Ir-Regolament tal-Kunsill (KEE) Nru 2112/78 tal-25 ta’ Lulju 1978 dwar il-konklużjoni tal-Konvenzjoni Doganali fuq it-trasport internazzjonali ta’ oġġetti taħt il-carnets TIR (Konvenzjoni TIR) ta’ l-14 ta’ Novembru 1975 f’Ġinevra (ĠU L 252, 14.9.1978, p. 1).

                     (5)

                        ĠU L 31, 2.2.1983, p. 13.

    ---documentbreak---

               IL-KUMMISSJONI EWROPEA
            Brussell, 7.8.2020
            COM(2020) 361 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li trid tittieħed f’isem l-Unjoni Ewropea fil-Kumitat Amministrattiv għall-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR fir-rigward tal-proposta biex tiġi emendata l-Konvenzjoni

               HEMŻA

               EMENDI GĦALL-KONVENZJONI TIR

               Emendi dwar l-użu obbligatorju tal-Bank tad-Data Internazzjonali tat-TIR (ITDB)

               1. L-Artikolu 38, il-paragrafu 2, l-ewwel linja

               Minflok fi żmien ġimgħa ikteb mingħajr dewmien

               2. L-Anness 6, in-Nota ta’ Spjegazzjoni tal-Artikolu 38, il-paragrafu 2, it-tielet linja

               Minflok jitqies ikteb għandu

               3. L-Anness 6, in-Nota ta’ Spjegazzjoni tal-Anness 9, il-Parti II, il-paragrafu 4

               Minflok Ir-rekwiżiti legali għat-tressiq tad-data, kif stabbilit fil-paragrafu 4, jitqiesu li huma ssodisfati ikteb Id-data, kif stabbilit fil-paragrafu 4, għandha tiġi trażmessa

               4. L-Anness 9, il-Parti II, il-paragrafu 4, l-ewwel linja

               Minflok fi żmien ġimgħa ikteb mingħajr dewmien

               5. L-Anness 9, il-Parti II, il-paragrafu 4, tmiem il-paragrafu

               Minflok f’konformità mal-awtorizzazzjoni kampjun mehmuża (MAF). ikteb

               , inkluż:

               (a) In-numru ta’ identifikazzjoni individwali u uniku (ID) assenjat lill-persuna mill-assoċjazzjoni garanti, b’koperazzjoni mal-organizzazzjoni internazzjonali li magħha hi affiljata, f’konformità mal-format armonizzat iddeterminat mill-Kumitat Amministrattiv;

               (b) L-isem/ismijiet u l-indirizz(i) tal-persuna/i jew tal-intrapriża, f’każ ta’ assoċjazzjoni tan-negozju, anki l-ismijiet tal-maniġers responsabbli;

               (c) Il-persuna tal-kuntatt b’informazzjoni sħiħa tal-kuntatt; u

               (d) In-numru tar-reġistrazzjoni kummerċjali jew in-numru tal-liċenzja tat-trasport internazzjonali jew numru ieħor (jekk ikunu disponibbli).

               6. L-Anness 9, il-Parti II, il-paragrafu 5

               Minflok it-test eżistenti ikteb L-assoċjazzjonijiet għandhom jittrażmettu kull bidla fid-dettalji tal-persuni awtorizzati mingħajr dewmien mill-mument meta jsiru jafu biha lill-awtoritajiet kompetenti u lill-Bord Eżekuttiv tat-TIR.

               7. L-Anness 9, il-Parti II, il-Mudell tal-Formola ta’ Awtorizzazzjoni (MAF)

               Neħħi l-MAF mehmuż mal-Parti II tal-Anness 9 u t-test li jakkumpanjah

               Emendi dwar il-pubblikazzjoni obbligatorja tal-lista tal-uffiċċji doganali approvati biex iwettqu operazzjonijiet tat-TIR fl-ITDB

               1. L-Anness 6, in-Nota ta’ Spjegazzjoni ġdida 0.45

               Żid in-Nota ta’ Spjegazzjoni 0.45-1 il-ġdida fl-Artikolu 45 tal-Konvenzjoni TIR li taqra kif ġej:

               “0.45-1 Id-dispożizzjoni legali biex tiġi ppubblikata l-lista tal-uffiċċji doganali tat-tluq, tal-uffiċċji doganali en route u tal-uffiċċji doganali tad-destinazzjoni approvati biex iwettqu l-operazzjonijiet tat-TIR għandha titqies li hija ssodisfata permezz tal-użu xieraq ta’ applikazzjonijiet elettroniċi żviluppati għal dan il-għan mis-segretarjat tat-TIR taħt is-superviżjoni tal-Bord Eżekuttiv tat-TIR.”

               2. L-Anness 6, in-Nota ta’ Spjegazzjoni 0.45

               Innumera mill-ġdid in-Nota ta’ Spjegazzjoni 0.45 eżistenti biex issir 0.45-2.

               Emenda dwar il-faċilitajiet addizzjonali li l-partijiet kontraenti jistgħu jagħtu lill-operaturi tat-trasport

               Żid Nota ta’ Spjegazzjoni ġdida fl-Artikolu 49 li taqra kif ġej:

               0.49
                     Skont il-leġiżlazzjoni nazzjonali, il-Partijiet Kontraenti jistgħu jagħtu aktar faċilitajiet lill-persuni debitament awtorizzati fl-applikazzjoni tad-dispożizzjonijiet tal-Konvenzjoni. Il-kundizzjonijiet preskritti mill-awtoritajiet kompetenti għall-għoti ta’ tali faċilitajiet jenħtieġ li mill-inqas jinkludu l-applikazzjoni ta’ teknoloġiji tal-informazzjoni u tal-komunikazzjoni sabiex jiġi żgurat it-twettiq tajjeb tal-proċedura tat-TIR, l-eżenzjoni li jipprovdu l-oġġetti, il-vettura tat-triq, il-kombinament tal-vetturi jew il-container bil-Carnet tat-TIR fl-uffiċċji doganali tat-tluq jew tad-destinazzjoni, kif ukoll l-istruzzjonijiet għall-persuni debitament awtorizzati biex iwettqu l-kompiti speċifiċi fdati skont il-Konvenzjoni TIR lill-awtoritajiet doganali, bħal pereżempju, b’mod partikolari, il-mili u t-timbrar tal-Carnet tat-TIR u t-twaħħil jew il-verifika tas-siġilli doganali. Il-persuni debitament awtorizzati li jkunu ngħataw xi faċilità addizzjonali jenħtieġ li jistabbilixxu sistema ta’ żamma tar-rekords li tippermetti lill-awtoritajiet doganali jwettqu kontrolli doganali u jissorveljaw il-proċedura u jwettqu kontrolli aleatorji. Il-faċilitajiet addizzjonali jenħtieġ li jingħataw mingħajr preġudizzju għar-responsabbiltà tad-detenturi tal-Carnet tat-TIR kif stipulat fl-Artikolu 11(2) tal-Konvenzjoni.

               Emendi oħrajn

               1. L-Artikolu 20, il-linja 1

               Minflok it-test eżistenti ikteb Għall-vjaġġi fit-territorju ta’ Parti Kontraenti jew diversi Partijiet Kontraenti li jiffurmaw unjoni doganali jew ekonomika, l-awtoritajiet doganali kompetenti

               2. L-Anness 6, in-Nota ta’ Spjegazzjoni tal-Artikolu 8, il-paragrafu 3, tmiem l-ewwel paragrafu

               Minflok $US 200 000 ikteb EUR 400 000


               IL-KUMMISSJONI EWROPEA
            Brussell, 7.8.2020
            COM(2020) 362 final
            2020/0167(NLE)
            Proposta għal
            DEĊIŻJONI TAL-KUNSILL
            dwar is-sottomissjoni, f’isem l-Unjoni Ewropea, ta’ proposti biex jiġi emendat l-Anness IV tal-Konvenzjoni ta’ Basilea dwar il-Kontroll tal-Movimenti li Jaqsmu l-Fruntieri tal-Iskart ta’ Riskju u d-Disponiment Minnhom fid-dawl tal-15-il laqgħa tal-Konferenza tal-Partijiet, u dwar il-pożizzjoni tal-Unjoni Ewropea dwar proposti minn Partijiet oħra biex jiġu emendati l-Anness IV u Annessi oħra

               MEMORANDUM TA’ SPJEGAZZJONI

               1.SUĠĠETT TAL-PROPOSTA

               Din il-proposta tikkonċerna deċiżjoni tal-Kunsill dwar is-sottomissjoni, f’isem l-Unjoni Ewropea, ta’ proposti biex jiġi emendat l-Anness IV tal-Konvenzjoni ta’ Basilea fid-dawl tal-15-il laqgħa tal-Konferenza tal-Partijiet tal-Konvenzjoni ta’ Basilea dwar il-Kontroll tal-Movimenti li Jaqsmu l-Fruntieri tal-Iskart ta’ Riskju u d-Disponiment Minnhom (CoP-15). Il-Konferenza tal-Partijiet hija skedata għad-19 sat-30 ta’ Lulju 2021. Din il-proposta tkopri wkoll il-pożizzjoni tal-Unjoni fin-negozjati dwar emendi possibbli tal-annessi rilevanti proposti minn Partijiet oħra.

               2.KUNTEST TAL-PROPOSTA

               2.1.Il-Konvenzjoni ta’ Basilea dwar il-Kontroll tal-Movimenti li Jaqsmu l-Fruntieri tal-Iskart ta’ Riskju u d-Disponiment Minnhom

               Il-Konvenzjoni ta’ Basilea dwar il-Kontroll tal-Movimenti li Jaqsmu l-Fruntieri tal-Iskart ta’ Riskju u d-Disponiment Minnhom (“il-Konvenzjoni”) ġiet adottata fit-22 ta’ Marzu 1989 u daħlet fis-seħħ fl-1992. L-Unjoni Ewropea u l-Istati Membri tagħha huma Partijiet fil-Konvenzjoni
                  1
               . Il-Konvenzjoni issa torbot lil 187 Parti.

               Ir-rekwiżiti tal-Konvenzjoni japplikaw għall-iskart perikoluż iddefinit fl-Artikolu 1 u elenkat fl-Anness VIII tal-Konvenzjoni, u għal skart ieħor elenkat fl-Anness II li jinkludi l-iskart miġbur mill-unitajiet domestiċi, ir-residwi li jirriżultaw mill-inċinerazzjoni tal-iskart domestiku u, mill-1 ta’ Jannar 2021, xi tipi ta’ skart tal-plastik. Il-Konvenzjoni telenka wkoll l-entrati tal-iskart fl-Anness IX li mhumiex soġġetti għar-rekwiżiti tal-Konvenzjoni dment li dan l-iskart ma jkunx fih materjal li jappartjeni għal kategorija fl-Anness I sa tali punt li jikkawzah juri karatteristika perikoluża msemmija fl-Anness III. L-iskart elettriku u elettroniku li huwa perikoluż huwa elenkat fl-Anness VIII (l-entrata A1180), u jekk mhuwiex perikoluż fl-Anness IX (l-entrata B1110). L-Anness II ma fih l-ebda entrata għall-iskart elettriku u elettroniku.

               L-Anness IV tal-Konvenzjoni jelenka u jispeċifika l-operazzjonijiet ta’ mmaniġġjar tal-iskart li jitqiesu bħala “rimi” skont id-definizzjoni ta’ dan it-terminu fl-Artikolu 2(4) tal-Konvenzjoni. Fil-Konvenzjoni, it-terminu “rimi” jkopri kemm l-operazzjonijiet tar-rimi finali bħar-rimi fil-landfills u l-inċinerazzjoni (elenkati fl-Anness IVA), kif ukoll l-operazzjonijiet ta’ rkupru bħar-riċiklaġġ u operazzjonijiet oħra ta’ rkupru (elenkati fl-Anness IVB).

               L-importanza tal-elenkar fl-Anness IV hija li s-sustanzi jew l-oġġetti li jintremew jew li huma intenzjonati għar-rimi jew li jeħtieġ jintremew biss jitqiesu bħala “skart” kif iddefinit fl-Artikolu 2(1) tal-Konvenzjoni, u “rimi” tfisser kwalunkwe operazzjoni speċifikata fl-Anness IV. Għalhekk ir-rekwiżiti tal-Konvenzjoni japplikaw biss għall-operazzjonijiet ta’ rimi elenkati fl-Anness IV. Għalhekk jenħtieġ li dan l-Anness ikopri l-operazzjonijiet kollha ta’ mmaniġġjar tal-iskart li jseħħu jew li jistgħu jseħħu fil-prattika, irrispettivament minn jekk dawn jitwettqux f’konformità mad-dritt nazzjonali jew internazzjonali jew minn jekk jitqisux bħala ambjentalment korretti jew le. Jekk dan ma jkunx il-każ, dan joħloq lakuni fir-rigward tar-rekwiżiti tal-Konvenzjoni.

               Ir-rekwiżiti prinċipali tal-Konvenzjoni huma dawn li ġejjin:

               ·projbizzjoni fuq l-esportazzjoni tal-iskart li huwa elenkat bħala perikoluż fl-Anness VIII minn pajjiżi tal-OECD lejn pajjiżi mhux tal-OECD
                  2
               , u

               ·sistema ta’ kontroll (il-“proċedura PIC”) għall-esportazzjoni, l-importazzjoni u t-tranżitu ta’ skart elenkat bħala skart li jeħtieġ kunsiderazzjoni speċjali fl-Anness II jew inkella bħala skart perikoluż fl-Anness VIII iżda li mhuwiex soġġett għall-projbizzjoni fuq l-esportazzjoni msemmija hawn fuq. Il-proċedura PIC tfisser li l-esportazzjonijiet għandhom jiġu nnotifikati minn qabel lill-awtoritajiet kompetenti tal-Istati tal-importazzjoni u tat-tranżitu. In-notifika għandha ssir mill-Istat esportatur li jista’ jitlob ukoll lill-ġeneraturi jew lill-esportaturi jagħmlu dawn in-notifiki permezz tal-awtorità kompetenti tiegħu. In-notifiki għandhom isiru bil-miktub u għandhom jinkludu d-dikjarazzjonijiet u l-informazzjoni speċifikati fl-Anness V A tal-Konvenzjoni. L-esportazzjoni tal-iskart tista’ ssir biss jekk u meta l-Istati kollha kkonċernati jkunu taw il-kunsens tagħhom bil-miktub (l-Artikolu 6 tal-Konvenzjoni).

               2.2.Il-Konferenza tal-Partijiet

               Il-Konferenza tal-Partijiet fil-Konvenzjoni ta’ Basilea hija l-korp deċiżjonali prinċipali tal-Konvenzjoni. Hija għandha s-setgħa temenda l-Annessi tal-Konvenzjoni u tiltaqa’ kull sentejn.

               Ir-rieżami tal-Annessi I, III u IV u tal-aspetti relatati tal-Anness IX tal-Konvenzjoni nbeda mit-12-il laqgħa tal-Konferenza tal-Partijiet (CoP-12) bid-deċiżjoni BC-12/1 tagħha
                  3
               .

               It-13-il laqgħa tal-Konferenza tal-Partijiet (CoP-13) iddeċidiet li tistabbilixxi grupp ta’ ħidma ta’ esperti (EWG) għar-rieżami tal-Annessi msemmijin hawn fuq, li huwa magħmul minn 50 membru nnominati mill-Partijiet abbażi ta’ rappreżentanza ġeografika ekwa tal-ħames gruppi reġjonali tan-Nazzjonijiet Uniti. Il-parteċipanti mill-UE u mill-Istati Membri tagħha fl-EWG huma l-Kummissjoni, l-Estonja, il-Ġermanja, in-Netherlands u l-Polonja. Is-sottomissjonijiet bil-miktub u l-kontributi orali ġew ikkoordinati fil-Grupp ta’ Ħidma tal-Kunsill dwar Kwistjonijiet Ambjentali Internazzjonali (WPIEI). Is-CoP-13 qablet li jenħtieġ li l-EWG jagħti iktar prijorità lill-ħidma fuq l-Anness IV u fuq l-aspetti relatati tal-Anness IX. Matul l-2017 sal-2019, l-UE u l-Istati Membri tagħha ssottomettew proposti preliminari għal emendi tal-Anness IV lis-Segretarjat tal-Konvenzjoni u lill-EWG.

               Matul l-14-il laqgħa tal-Konferenza tal-Partijiet (CoP-14), il-mandat tal-EWG ġie estiż permezz tad-deċiżjoni BC-14/16 tagħha, biex jirrieżamina wkoll iż-żewġ entrati eżistenti għall-iskart elettriku u elettroniku, jiġifieri l-entrata B1110 fl-Anness IX u l-entrata korrispondenti A1180 fl-Anness VIII, kif ukoll l-implikazzjonijiet konsegwenzjali tar-rieżami tal-Annessi I, III u IV għall-Annessi l-oħra tal-Konvenzjoni u għad-deċiżjonijiet rilevanti tal-Konferenza tal-Partijiet. Bid-deċiżjoni BC-14/16 tagħha, is-CoP-14 talbet lill-EWG jkompli bil-ħidma tiegħu kif ġej: il-proposti għall-emendi tal-Annessi IV, VIII (A1180) u IX (B1110) jiġu nnegozjati u possibbilment adottati fil-15-il laqgħa tal-Konferenza tal-Partijiet (CoP-15).

               L-EWG ħareġ għadd ta’ rakkomandazzjonijiet u possibbiltajiet għall-Partijiet biex iqisu jekk jixtiqux jissottomettu proposti għas-COP-15. L-iskadenza stabbilita mis-Segretarjat tal-Konvenzjoni ta’ Basilea għas-sottomissjoni tal-proposti għall-emendi tal-Annessi tal-Konvenzjoni tagħlaq fl-4 ta’ Diċembru 2020, u tqis il-posponiment tal-Konferenza tal-Partijiet minn Mejju sa Lulju tal-2021.

               L-għan tal-proposti huwa li jiġu emendati u ċċarati d-deskrizzjonijiet tal-operazzjonijiet ta’ rimi elenkati fl-Anness IV tal-Konvenzjoni. Jekk il-proposti jiġu adottati, dawn iwasslu għal iktar ċarezza ġuridika u għalhekk jiffaċilitaw il-kontrolli tal-vjeġġi tal-iskart u l-prevenzjoni tal-vjeġġi illegali. Huma se jappoġġaw ukoll l-immaniġġjar ambjentalment korrett tal-iskart fil-livell globali u jikkontribwixxu għat-tranżizzjoni lejn ekonomija ċirkolari globali.

               Bejn l-2017 u l-2019, l-UE u l-Istati Membri tagħha ressqu proposti preliminari dwar il-lista tal-operazzjonijiet ta’ rimi mogħtija fl-Anness IV lis-Segretarjat tal-Konvenzjoni u lill-EWG. Dawn il-proposti ġew diskussi ma’ Partijiet oħra li jipparteċipaw fl-EWG. Fl-EWG ġew diskussi wkoll rakkomandazzjonijiet dwar il-klassifikazzjonijiet tal-iskart elettriku u elettroniku fl-Annessi VIII u IX.

               Jekk ikun hemm qbil dwar xi emendi fis-CoP-15, dawn ikollhom jiġu implimentati fid-Direttiva Qafas tal-UE dwar l-iskart, jiġifieri d-Direttiva 2008/98/KE
                  4
                (il-lista ta’ operazzjonijiet ta’ mmaniġġjar tal-iskart li tikkorrispondi għall-Anness IV tal-Konvenzjoni) u fir-Regolament (KE) Nru 1013/2006
                  5
                tal-UE dwar vjeġġi tal-iskart (l-entrati speċifiċi għall-iskart elettriku u elettroniku li jikkorrispondu għall-Annessi VIII u IX tal-Konvenzjoni).

               2.3.L-att previst

               Il-proposta għal Deċiżjoni tal-Kunsill tipproponi dan li ġej:

               li jiġi emendat l-Anness IV tal-Konvenzjoni fir-rigward tal-introduzzjoni ġenerali, tas-sottotitoli deskrittivi u tat-test introduttorju tiegħu biex ikun hemm distinzjoni bejn it-termini “rimi finali” u “rkupru” u biex dawn jiġu spjegati, u biex jiġi ċċarat li huma koperti l-operazzjonijiet kollha ta’ mmaniġġjar tal-iskart;

               li jiġu aġġornati u ċċarati d-deskrizzjonijiet tal-operazzjonijiet ta’ mmaniġġjar tal-iskart fl-Anness IV u li jiġi żgurat li l-operazzjonijiet kollha, inklużi l-operazzjonijiet interim, jiġu koperti mir-rekwiżiti tal-Konvenzjoni.

               Fil-prinċipju, din il-proposta għal Deċiżjoni tal-Kunsill tkopri wkoll il-pożizzjoni tal-Unjoni fin-negozjati jekk Partijiet oħra jipproponu emendi addizzjonali tal-Annessi rilevanti, soġġett għal koordinazzjoni fuq il-post. Dawn il-proposti jistgħu jikkonċernaw il-lista ta’ operazzjonijiet ta’ mmaniġġjar tal-iskart fl-Anness IV u l-entrati għall-iskart elettriku u elettroniku li attwalment jinsabu fl-Annessi VIII u IX, u jistgħu jiġu inklużi wkoll fl-Anness II tal-Konvenzjoni.

               Il-modifiki tal-Annessi tal-Konvenzjoni se jkollhom jiġu implimentati permezz ta’ emendi tad-Direttiva 2008/98/KE u tar-Regolament (KE) Nru 1013/2006. Id-Direttiva 2008/98/KE tinkludi l-lista ta’ operazzjonijiet ta’ mmaniġġjar tal-iskart li tikkorrispondi għall-Anness IV tal-Konvenzjoni u r-Regolament (KE) Nru 1013/2006 jinkludi l-entrati speċifiċi għall-iskart elettriku u elettroniku li jikkorrispondu għall-Annessi VIII u IX tal-Konvenzjoni.

               Il-bidliet għall-operaturi u għall-awtoritajiet fir-rigward tal-esportazzjonijiet mill-UE se jkunu jiddependu fuq it-tipi ta’ bidliet li jista’ jintlaħaq qbil dwarhom (b’mod partikolari liema Annessi fl-aħħar mill-aħħar jiġu emendati), fuq it-tip ta’ skart u fuq il-pajjiżi destinatarji.

               L-emendi tal-Anness IV tal-Konvenzjoni mhux se jkollhom konsegwenzi diretti għall-esportazzjonijiet jew għal vjeġġi oħra tal-iskart, iżda se jiċċaraw id-deskrizzjoni tal-operazzjonijiet ta’ mmaniġġjar tal-iskart li għandhom jitwettqu wara li jkun ġie ttrasportat l-iskart. Dan se jiffaċilita x-xogħol tal-awtoritajiet meta dawn iwettqu l-kontrolli fuq il-vjeġġi tal-iskart u se jgħinhom japplikaw ir-rekwiżiti tal-Konvenzjoni bil-ħsieb li jevitaw il-vjeġġi illegali. Dan se jappoġġa wkoll l-immaniġġjar ambjentalment korrett tal-iskart fil-livell globali u jikkontribwixxi għat-tranżizzjoni lejn ekonomija ċirkolari globali.

               Sa fejn kategoriji addizzjonali ta’ skart elettriku u elettroniku huma inklużi fl-Anness II jew VIII tal-Konvenzjoni, u sa fejn l-Anness V tar-Regolament (KE) Nru 1013/2006 jiġi emendat kif meħtieġ, l-esportazzjonijiet ta’ dan l-iskart mill-UE lejn pajjiżi mhux tal-OECD jkun ipprojbit skont l-Artikolu 36 tar-Regolament (KE) Nru 1013/2006. Fil-prinċipju, l-esportazzjonijiet ta’ dan l-iskart fl-OECD jkollhom isegwu l-proċedura PIC. L-implimentazzjoni ta’ dawn l-emendi tal-Konvenzjoni fir-Regolament (KE) Nru 1013/2006 twassal ukoll biex il-vjeġġi tal-iskart fl-UE li jkunu għadhom kemm ġew inklużi fl-Annessi II jew VIII tal-Konvenzjoni ta’ Basilea jkunu soġġetti għall-proċedura ta’ notifika, f’konformità mal-Artikolu 3(1)(b)(i) tar-Regolament (KE) Nru 1013/2006.

               Il-proċedura biex jiġu emendati l-Annessi tal-Konvenzjoni hija rregolata mill-Artikoli 17 u 18 tal-Konvenzjoni. B’mod aktar partikolari, kwalunkwe emenda proposta trid issir minn Parti u tintbagħat mis-Segretarjat lill-Partijiet kollha mill-inqas sitt xhur qabel il-laqgħa tal-Konferenza tal-Partijiet. Barra minn hekk, kwalunkwe emenda bħal din trid tiġi adottata f’laqgħa tal-Konferenza tal-Partijiet. L-att previst se jkun jorbot lill-Partijiet f’konformità mal-Artikolu 18(2)(c) tal-Konvenzjoni, li jgħid hekk: “Mat-tmiem ta’ sitt xhur mid-data taċ-ċirkolazzjoni tal-komunikazzjoni mid-Depożitarju, l-Anness għandu jsir effettiv għall-Partijiet kollha ta’ din il-Konvenzjoni jew ta’ kull Protokoll ikkonċernat, li ma jkunux bagħtu notifika skont id-dispożizzjoni tas-subparagrafu (b)”.

               3.POŻIZZJONI LI GĦANDHA TITTIEĦED F’ISEM L-UNJONI

               Jenħtieġ li l-Unjoni tibgħat proposti rigward l-Anness IV tal-Konvenzjoni:

               ·biex l-Anness IV jiġi emendat biex ikun fih introduzzjoni ġenerali li tkun tiddistingwi b’mod ċar it-termini “rimi finali” u “rkupru” u biex jiġi ċċarat li l-operazzjonijiet kollha ta’ mmaniġġjar tal-iskart li jseħħu jew li jistgħu jseħħu fil-prattika huma koperti, irrispettivament mill-istatus ġuridiku tagħhom u minn jekk dawn jitqisux bħala ambjentalment korretti jew le, u li huma koperti wkoll l-operazzjonijiet li jseħħu qabel is-sottomissjoni għal operazzjonijiet oħra (“l-operazzjonijiet interim”);

               ·biex l-Anness IV jiġi emendat biex ikun jinkludi sottotitoli deskrittivi u testi introduttorji li jispjegaw it-tifsira tal-operazzjonijiet mhux ta’ rkupru (l-Anness IVA) u tal-operazzjonijiet ta’ rkupru (l-Anness IVB); u

               ·biex l-Anness IV jiġi emendat f’dak li għandu x’jaqsam mal-operazzjonijiet eżistenti u mal-introduzzjoni ta’ operazzjonijiet ġodda fih, fost l-oħrajn bil-għan li jiġu aġġornati u ċċarati d-deskrizzjonijiet tal-operazzjonijiet f’konformità mal-iżviluppi xjentifiċi u tekniċi u ma’ żviluppi oħrajn li kien hemm mindu ġiet adottata l-Konvenzjoni fl-1989 ’l hawn, u li jiġi żgurat, permezz tal-introduzzjoni ta’ dispożizzjonijiet komprensivi, li l-operazzjonijiet kollha li ma jissemmewx b’mod speċifiku jkunu koperti mir-rekwiżiti tal-Konvenzjoni.

               Il-proposti ta’ hawn fuq għandhom l-objettivi li ġejjin:

               ·li jiżguraw li l-mekkaniżmi ta’ kontroll ix-xierqa tal-Konvenzjoni jkunu japplikaw bis-sħiħ u li għalhekk, jekk jiġu adottati, itejbu l-kontrolli tal-vjeġġi tal-iskart u jiffaċilitaw il-prevenzjoni tal-vjeġġi illegali;

               ·li jtejbu ċ-ċarezza ġuridika u fehim u interpretazzjoni komuni tal-operazzjonijiet ta’ mmaniġġjar tal-iskart mill-Partijiet; u

               ·li jappoġġaw l-immaniġġjar ambjentalment korrett tal-iskart f’livell globali u jikkontribwixxu għat-tranżizzjoni lejn ekonomija ċirkolari globali.

               Jekk Partijiet oħra jipproponu emendi tal-Annessi rilevanti li jkunu jistgħu jilħqu l-istess objettivi bħal dawk tal-proposta tal-Unjoni, fil-prinċipju l-Unjoni tkun tista’ tappoġġa t-tali proposti. Dan jista’ jikkonċerna l-lista tal-operazzjonijiet mogħtija fl-Anness IV u l-entrati għall-iskart elettriku u elettroniku li bħalissa jinsabu fl-Anness VIII (A1180) u fl-Anness IX (B1110), u jista’ jikkonċerna wkoll entrati ġodda proposti għall-iskart elettriku u elettroniku fl-Anness II (il-kategoriji tal-iskart li jridu jingħataw attenzjoni speċjali). Il-proposti dwar il-klassifikazzjoni tal-iskart elettriku u elettroniku fl-Anness II u fl-Anness VIII jistgħu jiżguraw li jintlaħqu l-objettivi ta’ hawn fuq b’rabta ma’ wieħed mill-flussi tal-iskart li jikkawża l-iktar tħassib serju għall-ambjent u għas-saħħa, u li għandu wkoll wieħed mill-ogħla potenzjali biex jikkontribwixxi għall-ekonomija ċirkolari.

               Id-dispożizzjonijiet tal-Konvenzjoni jiġu implimentati fl-Unjoni permezz tad-Direttiva 2008/98/KE dwar l-iskart, li fl-Annessi I u II tagħha tinkludi l-listi tal-operazzjonijiet ta’ mmaniġġjar tal-iskart li jikkorrispondu għall-Anness IV tal-Konvenzjoni ta’ Basilea, u permezz tar-Regolament (KE) Nru 1013/2006, li jirregola l-esportazzjonijiet mill-Unjoni u l-importazzjonijiet lejha kif ukoll il-vjeġġi bejn l-Istati Membri (fl-Artikolu 1 tiegħu). Id-Direttiva u r-Regolament japplikaw ukoll fiż-Żona Ekonomika Ewropea (“iż-ŻEE”).

               Meta jiġu adottati emendi tal-Annessi II u VIII tal-Konvenzjoni, dawn ikollhom jiġu implimentati fid-dritt tal-Unjoni u, b’mod iktar speċifiku, fid-Direttiva 2008/98/KE u fir-Regolament (KE) Nru 1013/2006. Il-modifiki fir-Regolament (KE) Nru 1013/2006 jistgħu jfissru li l-vjeġġi fl-UE u fiż-ŻEE ta’ kategoriji ġodda ta’ skart imsemmija fl-Anness II jiġu soġġetti għal miżuri ta’ kontroll ġodda u għal projbizzjoni fuq l-esportazzjoni lejn pajjiżi mhux tal-OECD għal dan l-iskart. Filwaqt li din is-sitwazzjoni tkun mixtieqa għar-raġunijiet imsemmija hawn fuq fir-rigward tal-esportazzjonijiet mill-UE, hija jista’ jkollha effetti mhux mixtieqa u problematiċi fuq il-vjeġġi fl-UE u fiż-ŻEE tal-iskart maħsub għar-riċiklaġġ, minħabba li dawn se jiġu soġġetti għal proċeduri ġodda ta’ notifika. Dawn il-vjeġġi diġà huma soġġetti għal rekwiżiti tal-ħarsien ambjentali fil-leġiżlazzjoni tal-Unjoni dwar l-iskart, u l-introduzzjoni ta’ proċeduri amministrattivi ġodda tista’ tikkomplika iktar ir-riċiklaġġ fl-UE u tagħmlu iktar għali, filwaqt li ġġib biss benefiċċji limitati mil-lat ambjentali.

               Sabiex tinżamm is-sitwazzjoni attwali fl-Unjoni u fiż-ŻEE, jiġifieri mingħajr is-sistema ta’ kontroll tal-Konvenzjoni, ikun jeħtieġ li jiġu nnotifikati d-dispożizzjonijiet ikkonċernati lis-Segretarjat tal-Konvenzjoni skont l-Artikolu 11 tal-Konvenzjoni u li jittieħdu l-passi meħtieġa skont id-Deċiżjoni tal-OECD. L-Artikolu 11 tal-Konvenzjoni jippermetti lill-Partijiet jagħmlu ftehimiet jew arranġamenti bilaterali, multilaterali jew reġjonali bejniethom dwar il-movimenti transfruntiera tal-iskart, dment li l-ftehimiet jew l-arranġamenti jkunu kompatibbli mal-immaniġġjar ambjentalment korrett tal-iskart kif titlob il-Konvenzjoni. Il-ftehimiet jew l-arranġamenti għandhom jistipulaw dispożizzjonijiet li ma jkunux inqas ambjentalment korretti minn dawk li tipprevedi l-Konvenzjoni u għandhom iqisu b’mod partikolari l-interessi tal-pajjiżi fil-fażi tal-iżvilupp. Saru notifiki skont l-Artikolu 11 pereżempju dwar id-Deċiżjoni tal-OECD.

               B’hekk din il-proposta għal Deċiżjoni tal-Kunsill tipprevedi li, f’konformità mal-Artikolu 11 tal-Konvenzjoni, l-Unjoni tinnotifika d-dispożizzjonijiet applikati għall-vjeġġi tal-iskart tal-kategoriji l-ġodda fl-Unjoni u fiż-ŻEE, sa fejn dawn id-dispożizzjonijiet ikunu jvarjaw mill-att previst, u filwaqt li tispeċifika li d-dispożizzjonijiet tagħna huma bbażati fuq sistema ta’ mmaniġġjar ambjentalment korrett li hija kompatibbli mal-Konvenzjoni. Jeħtieġ jittieħdu wkoll passi biex is-Segretarjat tal-OECD jiġi mgħarraf bis-sitwazzjoni msemmija hawn fuq minħabba r-rabtiet bejn l-emendi tal-Annessi tal-Konvenzjoni u d-Deċiżjoni tal-OECD imsemmija hawn fuq.

               4.BAŻI ĠURIDIKA

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               4.1.2.Applikazzjoni għal dan il-każ

               Il-Konferenza tal-Partijiet fil-Konvenzjoni ta’ Basilea hija korp stabbilit mill-Konvenzjoni.

               L-att li l-Konferenza tal-Partijiet qed tintalab tadotta huwa att li għandu effetti legali. L-att previst se jkun vinkolanti skont id-dritt internazzjonali f’konformità mal-Artikolu 18 tal-Konvenzjoni. Dan se jaffettwa l-kamp ta’ applikazzjoni u l-kontenut tal-leġiżlazzjoni tal-UE, jiġifieri d-Direttiva 2008/98/KE u r-Regolament (KE) Nru 1013/2006. Id-Direttiva u r-Regolament jimplimentaw il-Konvenzjoni, fost l-oħrajn billi jistabbilixxu l-lista ta’ operazzjonijiet ta’ mmaniġġjar tal-iskart u l-proċeduri għall-esportazzjoni mill-Unjoni u għall-importazzjoni lejha, kif ukoll għall-vjeġġi bejn l-Istati Membri. Id-Direttiva u r-Regolament japplikaw ukoll fiż-ŻEE. Meta l-Annessi tal-Konvenzjoni jkunu ġew emendati, ikun jeħtieġ li dawn l-emendi jiġu implimentati fid-Direttiva u fir-Regolament imsemmija hawn fuq, ħlief għad-dispożizzjonijiet dwar il-vjeġġi tal-iskart fl-UE.

               L-att previst la jissupplimenta u lanqas jemenda l-qafas istituzzjonali tal-Konvenzjoni.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament fuq l-għan u fuq il-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti, u jekk wieħed minn dawk l-għanijiet jew minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement wieħed inċidentali, id-deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva unika, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst għandhom x’jaqsmu mal-ħarsien ambjentali.

               Għalhekk, il-bażi ġuridika sostantiva għad-deċiżjoni proposta hija l-Artikolu 192(1) tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 192(1) tat-TFUE, flimkien mal-Artikolu 218(9) tiegħu.

               2020/0167 (NLE)

               Proposta għal

               DEĊIŻJONI TAL-KUNSILL

               dwar is-sottomissjoni, f’isem l-Unjoni Ewropea, ta’ proposti biex jiġi emendat l-Anness IV tal-Konvenzjoni ta’ Basilea dwar il-Kontroll tal-Movimenti li Jaqsmu l-Fruntieri tal-Iskart ta’ Riskju u d-Disponiment Minnhom fid-dawl tal-15-il laqgħa tal-Konferenza tal-Partijiet, u dwar il-pożizzjoni tal-Unjoni Ewropea dwar proposti minn Partijiet oħra biex jiġu emendati l-Anness IV u Annessi oħra

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Konvenzjoni ta’ Basilea dwar il-Kontroll tal-Movimenti li Jaqsmu l-Fruntieri tal-Iskart ta’ Riskju u d-Disponiment Minnhom (“il-Konvenzjoni”) daħlet fis-seħħ fl-1992 u ġiet konkluża mill-Unjoni permezz tad-Deċiżjoni tal-Kunsill 93/98/KEE
                  6
               .

               (2)Ir-Regolament (KE) Nru 1013/2006 tal-Parlament Ewropew u tal-Kunsill
                  7
                jimplimenta l-Konvenzjoni fl-Unjoni. Id-Direttiva 2008/98/KE tal-Parlament Ewropew u tal-Kunsill tad-19 ta’ Novembru 2008 dwar l-iskart
                  8
                tinkludi l-lista tal-operazzjonijiet ta’ mmaniġġjar tal-iskart inklużi fl-Anness IV tal-Konvenzjoni.

               (3)Skont l-Artikolu 15(5)(b) tal-Konvenzjoni, il-Konferenza tal-Partijiet għandha tqis u tadotta, kif meħtieġ, l-emendi tal-Konvenzjoni u tal-Annessi tagħha. L-emendi tal-Konvenzjoni għandhom jiġu adottati waqt laqgħa tal-Konferenza tal-Partijiet.

               (4)Abbażi ta’ proposta skont l-Artikoli 17 sa 18 tal-Konvenzjoni sottomessa mill-Unjoni jew minn kwalunkwe Parti oħra fil-Konvenzjoni, matul il-15-il laqgħa tagħha f’Lulju tal-2021, il-Konferenza tal-Partijiet tista’ tqis emendi tal-Annessi II, IV, VIII u IX tal-Konvenzjoni.

               (5)Jenħtieġ li l-Unjoni tissottometti proposti biex l-Anness IV tal-Konvenzjoni jiġi emendat sabiex ikun jinkludi introduzzjoni ġenerali li tiddistingwi b’mod ċar it-termini “rimi finali” u “rkupru” u biex ikun jiċċara li l-operazzjonijiet kollha ta’ mmaniġġjar tal-iskart li jseħħu jew li jistgħu jseħħu fil-prattika huma koperti irrispettivament mill-istatus ġuridiku tagħhom u minn jekk jitqisux bħala ambjentalment korretti jew le, u li huma koperti wkoll l-operazzjonijiet li jseħħu qabel is-sottomissjoni għal operazzjonijiet oħra (“l-operazzjonijiet interim”); biex jiġu inklużi sottotitoli deskrittivi u testi introduttorji li jispjegaw it-tifsira tal-operazzjonijiet ta’ rimi finali (l-Anness IVA) u tal-operazzjonijiet ta’ rkupru (l-Anness IVB); u biex jiġu aġġornati u ċċarati d-deskrizzjonijiet tal-operazzjonijiet f’konformità mal-iżviluppi xjentifiċi u tekniċi u ma’ żviluppi oħrajn li kien hemm mindu ġiet adottata l-Konvenzjoni fl-1989 ’l hawn, u biex jiġi żgurat, permezz tal-introduzzjoni ta’ dispożizzjonijiet komprensivi, li l-operazzjonijiet kollha li ma jissemmewx b’mod speċifiku jkunu koperti mir-rekwiżiti tal-Konvenzjoni.

               (6)Id-deskrizzjonijiet tal-operazzjonijiet ta’ mmaniġġjar tal-iskart inklużi fl-Anness IV huma ġenerali u jistgħu jibbenefikaw minn aktar ċarezza. Għalhekk, jenħtieġ li l-Unjoni tappoġġa l-iżvilupp ta’ avviżi ta’ spjegazzjoni jew ta’ gwida min-naħa tal-Konferenza tal-Partijiet biex jiġi ċċarat aktar il-kontenut ta’ dawn l-operazzjonijiet. Jenħtieġ li dawn l-avviżi jew din il-gwida jipprovdu spjegazzjonijiet u eżempji tal-operazzjonijiet koperti, u li dawn ma jiġux inklużi fit-test tal-Konvenzjoni.

               (7)Il-proposti ta’ hawn fuq għandhom l-objettivi li jiżguraw li l-mekkaniżmi ta’ kontroll ix-xierqa tal-Konvenzjoni jkunu japplikaw bis-sħiħ u għalhekk, jekk jiġu adottati, itejbu l-kontrolli tal-vjeġġi tal-iskart; jiffaċilitaw il-prevenzjoni tal-vjeġġi illegali; itejbu ċ-ċarezza ġuridika u jistabbilixxu fehim u interpretazzjoni komuni tal-operazzjonijiet ta’ mmaniġġjar tal-iskart mill-Partijiet; u jappoġġaw l-immaniġġjar ambjentalment korrett tal-iskart f’livell globali u jikkontribwixxu għat-tranżizzjoni lejn ekonomija ċirkolari globali.

               (8)Barra minn hekk, jenħtieġ li, fil-prinċipju, l-Unjoni tappoġġa l-emendi proposti sussegwentement minn Partijiet oħra fil-Konvenzjoni li jikkonċernaw il-lista tal-operazzjonijiet ta’ mmaniġġjar tal-iskart mogħtija fl-Anness IV, l-entrati għall-iskart elettriku u elettroniku li attwalment jinsabu fl-Anness VIII (A1180) u fl-Anness IX (B1110), u l-entrati l-ġodda proposti għat-tali skart fl-Anness II (il-kategoriji tal-iskart li jridu jingħataw attenzjoni speċjali), dment li dawn ikunu jistgħu jilħqu l-istess objettivi bħal dawk tal-proposta tal-Unjoni.

               (9)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Konferenza tal-Partijiet, billi l-att previst (modifika tal-Annessi tal-Konvenzjoni) se jkun jorbot lill-Unjoni u se jaffettwa l-kamp ta’ applikazzjoni u l-kontenut tad-dritt tal-Unjoni, jiġifieri d-Direttiva 2008/98/KE u r-Regolament (KE) Nru 1013/2006.

               (10)Huwa xieraq li tinżamm is-sitwazzjoni attwali għall-vjeġġi tal-iskart elettriku u elettroniku mhux perikoluż fl-Unjoni u fiż-ŻEE, u għalhekk li ma tintużax is-sistema ta’ kontroll li tirriżulta miż-żieda possibbli ta’ entrata fl-Anness II tal-Konvenzjoni għat-tali vjeġġi. Għal dak il-għan, sa fejn ikun meħtieġ, jenħtieġ li l-Unjoni tuża l-proċeduri stipulati fid-Deċiżjoni tal-OECD
                  9
                u l-proċedura għad-dħul fi ftehimiet jew arranġamenti bilaterali, multilaterali jew reġjonali dwar il-moviment transfruntier ta’ skart perikoluż jew ta’ skart ieħor mal-Partijiet jew ma’ non-Partijiet, f’konformità mal-Artikolu 11 tal-Konvenzjoni
                  10
               , biex tiżgura li ma jiġi impost l-ebda kontroll addizzjonali fuq il-vjeġġi tal-iskart mhux perikoluż fl-Unjoni u fiż-ŻEE minħabba l-adozzjoni ta’ emendi tal-Anness II tal-Konvenzjoni,

               ADOTTA DIN ID-DEĊIŻJONI:

               Artikolu 1

               1.Waqt il-15-il laqgħa tal-Konferenza tal-Partijiet fil-Konvenzjoni ta’ Basilea, l-Unjoni għandu jkollha dawn l-objettivi:

               (a)li tiżgura li l-mekkaniżmi ta’ kontroll ix-xierqa tal-Konvenzjoni jkunu japplikaw bis-sħiħ, li ttejjeb il-kontrolli tal-vjeġġi tal-iskart u li tiffaċilita l-prevenzjoni tal-vjeġġi tal-iskart illegali;

               (b)li ttejjeb iċ-ċarezza ġuridika u l-fehim u l-interpretazzjoni komuni mill-Partijiet tal-“operazzjonijiet ta’ rimi” koperti mill-Anness IV;

               (c)li tappoġġa l-immaniġġjar ambjentalment korrett tal-iskart fil-livell globali u tikkontribwixxi għat-tranżizzjoni lejn ekonomija ċirkolari globali.

               2.Fid-dawl tal-15-il laqgħa tal-Konferenza tal-Partijiet fil-Konvenzjoni ta’ Basilea, u sabiex jintlaħqu l-objettivi elenkati fil-paragrafu 1, l-Unjoni għandha tissottometti l-proposti li ġejjin:

               (a)li l-Anness IV jiġi emendat biex ikun jinkludi introduzzjoni ġenerali li tkun tiddistingwi b’mod ċar it-termini “rimi finali” u “rkupru” u biex ikun jiċċara li l-operazzjonijiet kollha ta’ mmaniġġjar tal-iskart li jseħħu jew li jistgħu jseħħu fil-prattika huma koperti, irrispettivament mill-istatus ġuridiku tagħhom u minn jekk dawn jitqisux bħala ambjentalment korretti jew le, u li huma koperti wkoll l-operazzjonijiet li jseħħu qabel is-sottomissjoni għal operazzjonijiet oħra (“l-operazzjonijiet interim”);

               (b)li l-Anness IV jiġi emendat biex ikun jinkludi sottotitoli deskrittivi u testi introduttorji li jispjegaw it-tifsira tal-operazzjonijiet ta’ rimi finali (l-Anness IVA) u tal-operazzjonijiet ta’ rkupru (l-Anness IVB); u

               (c)li jiġu aġġornati u ċċarati d-deskrizzjonijiet tal-operazzjonijiet imsemmija fl-Anness IV f’konformità mal-iżviluppi xjentifiċi u tekniċi u ma’ żviluppi oħrajn li kien hemm mindu ġiet adottata l-Konvenzjoni fl-1989 ’l hawn, u li jiġi żgurat, permezz tal-introduzzjoni ta’ dispożizzjonijiet komprensivi fl-Anness IV, li l-operazzjonijiet kollha li ma jissemmewx b’mod speċifiku jkunu koperti mir-rekwiżiti tal-Konvenzjoni.

               3.Proposta ddettaljata skont il-paragrafi (a) sa (c) ta’ hawn fuq hija mehmuża ma’ din id-Deċiżjoni. Il-Kummissjoni għandha tibgħat din il-proposta lis-Segretarjat tal-Konvenzjoni f’isem l-Unjoni.

               4.L-Unjoni għandha tappoġġa l-idea li n-noti ta’ spjegazzjoni jew il-gwida jiġu żviluppati mill-Konferenza tal-Partijiet fil-Konvenzjoni biex jiġi ċċarat iktar il-kontenut tal-operazzjonijiet ta’ rimi mogħtija fl-Anness IV. Jenħtieġ li dawn in-noti ta’ spjegazzjoni jew din il-gwida ma jkunux inklużi fil-Konvenzjoni nnifisha.

               Artikolu 2

               L-Unjoni tista’ tappoġġa l-emendi proposti minn Partijiet oħra fil-Konvenzjoni rigward:

               1.il-lista tal-operazzjonijiet ta’ mmaniġġjar tal-iskart mogħtija fl-Anness IV;

               2.l-entrati għall-iskart elettriku u elettroniku li attwalment jinsabu fl-Anness VIII (A1180) u fl-Anness IX (B1110); u

               3.l-entrati l-ġodda proposti għall-iskart elettriku u elettroniku fl-Anness II (il-kategoriji tal-iskart li jridu jingħataw attenzjoni speċjali),

               dment li jkunu jikkontribwixxu għall-kisba tal-objettivi tal-Unjoni elenkati fl-Artikolu 1(1).

               Artikolu 3

               Ir-rappreżentanti tal-Unjoni jistgħu jaqblu mal-irfinar tal-pożizzjoni msemmija fl-Artikoli 1 u 2 fid-dawl ta’ żviluppi li jkun hemm waqt il-15-il laqgħa tal-Konferenza tal-Partijiet, f’konsultazzjoni mal-Istati Membri, matul laqgħat ta’ koordinazzjoni fuq il-post, mingħajr deċiżjoni ulterjuri tal-Kunsill.

               Artikolu 4

               F’każ li l-Annessi rilevanti tal-Konvenzjoni jiġu emendati waqt il-15-il laqgħa tal-Konferenza tal-Partijiet fil-Konvenzjoni ta’ Basilea, sa fejn ikun meħtieġ l-Unjoni għandha tieħu l-passi meħtieġa skont id-Deċiżjoni tal-OECD u l-Artikolu 11 tal-Konvenzjoni
                  11
                biex tiżgura li l-kontrolli attwali fuq il-vjeġġi tal-iskart mhux perikoluż fl-Unjoni u fiż-ŻEE ma jintlaqtux.

               Artikolu 5

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill 93/98/KEE dwar it-tmiem, f’isem il-Komunità, tal-Konvenzjoni ta’ Basel tat-22 ta’ Marzu 1989 dwar il-kontroll tal-moviment barra l-konfini ta’ skart perikoluż u r-rimi tiegħu (ĠU L 39, 16.2.1993, p. 1).

                     (2)

                        L-Artikolu 4A tal-Konvenzjoni, li daħal fis-seħħ f’Diċembru tal-2019, jipprojbixxi l-movimenti transfruntiera kollha tal-iskart perikoluż kopert mill-Konvenzjoni minn kull Parti inkluża fl-Anness VII (Partijiet u Stati oħra li huma membri tal-OECD, l-UE u l-Liechtenstein) lejn Stati li mhumiex inklużi fl-Anness VII.

                     (3)

                        Aktar informazzjoni tinsab fuq is-sit web tal-Konvenzjoni ta’ Basilea, ara
                  http://www.basel.int/Implementation/LegalMatters/LegalClarity/ReviewofAnnexes/AnnexesI,III,IVandrelatedaspectsofAnnexes/tabid/6269/Default.aspx
                  .

                     (4)

                        Id-Direttiva 2008/98/KE tal-Parlament Ewropew u tal-Kunsill tad-19 ta’ Novembru 2008 dwar l-iskart (ĠU L 312, 22.11.2008, p. 3), kif emendata.

                     (5)

                        Ir-Regolament (KE) Nru 1013/2006 tal-Parlament Ewropew u tal-Kunsill tal-14 ta’ Ġunju 2006 dwar vjeġġi ta’ skart (ĠU L 190, 12.7.2006, p. 1), kif emendat.

                     (6)

                        Id-Deċiżjoni tal-Kunsill 93/98/KEE tal-1 ta’ Frar 1993 dwar it-tmiem, f’isem il-Komunità, tal-Konvenzjoni dwar il-kontroll tal-moviment barra l-konfini ta’ skart perikoluż u r-rimi tiegħu (il-Konvenzjoni ta’ Basel) (ĠU L 39, 16.2.1993, p. 1).

                     (7)

                        Ir-Regolament (KE) Nru 1013/2006 tal-Parlament Ewropew u tal-Kunsill tal-14 ta’ Ġunju 2006 dwar vjeġġi ta’ skart (ĠU L 190, 12.7.2006, p. 1), kif emendat.

                     (8)

                        Id-Direttiva 2008/98/KE tal-Parlament Ewropew u tal-Kunsill tad-19 ta’ Novembru 2008 dwar l-iskart (ĠU L 312, 22.11.2008, p. 3), kif emendata.

                     (9)

                        Id-Deċiżjoni tal-Kunsill tal-Organizzazzjoni għall-Kooperazzjoni u l-Iżvilupp Ekonomiċi (OECD) C(2001)107/FINALI dwar ir-reviżjoni tad-Deċiżjoni C(92)39/FINALI dwar il-kontroll ta’ movimenti transkonfinali ta’ skart iddestinat għal operazzjonijiet ta’ rkupru (“id-Deċiżjoni tal-OECD”).

                     (10)

                        Kun af li l-Unjoni tinsab fi stadju avvanzat fl-użu tal-proċedura skont l-Artikolu 11 tal-Konvenzjoni ta’ Basilea, u b’hekk jista’ jkun li ma jkunx hemm għalfejn jissemma dan f’din id-Deċiżjoni tal-Kunsill.

                     (11)

                        Ara n-nota ta’ qiegħ il-paġna numru 10.

    ---documentbreak---

               IL-KUMMISSJONI EWROPEA
            Brussell, 7.8.2020
            COM(2020) 362 final
            ANNESSI
            tal-
            Proposta għal Deċiżjoni tal-Kunsill
            dwar is-sottomissjoni, f’isem l-Unjoni Ewropea, ta’ proposti biex jiġi emendat l-Anness IV tal-Konvenzjoni ta’ Basilea dwar il-Kontroll tal-Movimenti li Jaqsmu l-Fruntieri tal-Iskart ta’ Riskju u d-Disponiment Minnhom fid-dawl tal-15-il laqgħa tal-Konferenza tal-Partijiet, u dwar il-pożizzjoni tal-Unjoni Ewropea dwar proposti minn Partijiet oħra biex jiġu emendati l-Anness IV u Annessi oħra

               ANNESS

               Proposta tal-UE għal emendi tal-Anness IV tal-Konvenzjoni ta’ Basilea (proposta għal test ġdid tal-Anness IV):

               Anness IV
                  1

               Operazzjonijiet ta’ rimi

               L-operazzjonijiet ta’ rimi jinqasmu f’żewġ kategoriji, jiġifieri fl-operazzjonijiet ta’ rkupru u f’dawk li mhumiex ta’ rkupru. It-Taqsima A tiġbor fiha l-operazzjonijiet li mhumiex ta’ rkupru, waqt li t-Taqsima B tiġbor fiha l-operazzjonijiet ta’ rkupru.

               Dan l-Anness ikopri l-operazzjonijiet tar-rimi inklużi l-operazzjonijiet interim.

               Dan l-Anness ikopri l-operazzjonijiet kollha tar-rimi, irrispettivament mill-istatus ġuridiku tagħhom u, b’hekk, minn jekk dawn jitqisux bħala ambjentalment korretti jew le.

               A.
                     Operazzjonijiet li mhumiex ta’ rkupru

               Operazzjoni li mhijiex ta’ rkupru hija operazzjoni li mhijiex operazzjoni ta’ rkupru anke meta l-operazzjoni jkollha bħala konsegwenza sekondarja tagħha r-reklamazzjoni ta’ sustanzi jew tal-enerġija.

               D*1
                     Id-depożitu f’miżbla fuq l-art li tkun iżolata mill-ambjent

               D*2
                     Il-lagunaġġ (pereżempju t-tqegħid tal-likwidu jew tal-ħama f’fosos, jew f’għadajjar jew f’digi tal-fdalijiet)

               D*3
                     Id-depożitu fuq l-art minbarra dak kopert mill-punti D*1 u D*2 (pereżempju l-ħżin permanenti fuq l-art)

               D*4
                     Il-ħżin permanenti taħt l-art (pereżempju t-tqegħid tal-kontenituri f’minjiera)

               D*5
                     Id-depożitu fl-art minbarra dak kopert mill-punt D*4 (pereżempju l-injezzjoni fil-bjar, il-munzelli tal-melħ ta’ repożitorji naturali)

               D*6
                     It-trattament fuq il-post fuq l-art (pereżempju l-bijodegradazzjoni jew it-trattament kimiku fil-ħamrija)

               D*7
                     Ir-rilaxx f’ilmijiet li mhumiex ibħra jew oċeani

               D*8
                     Ir-rilaxx fl-ibħra jew fl-oċeani, inkluż l-inseriment f’qiegħ il-baħar

               D*9
                     Ir-rilaxx fl-atmosfera (pereżempju r-rilaxx intenzjonat u kkontrollat tal-gassijiet ikkompressati jew likwifikati)

               D*10
                     It-trattament termali minbarra dak kopert mill-punt R*5 tat-Taqsima B (pereżempju l-inċinerazzjoni)

               D*11
                     L-operazzjonijiet ta’ rimi finali minbarra dawk koperti mill-punti D*1 sa D*10

               D*12
                     It-trattament bijoloġiku qabel is-sottomissjoni għal kull operazzjoni tat-Taqsima A

               D*13
                     It-trattament fiżiku mekkaniku (pereżempju l-evaporazzjoni u t-tnixxif), it-trattament fiżiku kimiku (pereżempju l-estrazzjoni tas-solventi), it-trattament kimiku (pereżempju n-newtralizzazzjoni u l-preċipitazzjoni) jew l-immobilizzazzjoni (pereżempju l-istabbilizzazzjoni u s-solidifikazzjoni) qabel is-sottomissjoni għal kull operazzjoni tat-Taqsima A

               D*14
                     It-trattament mekkaniku minbarra dak kopert mill-punt D*15 (pereżempju ż-żarmar, l-għażla, it-tifrik, l-ikkumpattar, it-tgerbib, it-tqattigħ, il-kundizzjonament u s-separazzjoni) qabel is-sottomissjoni għal kull operazzjoni tat-Taqsima A

               D*15     It-taħlit, inkluż it-taqbil, qabel is-sottomissjoni għal kull operazzjoni tat-Taqsima A

               D*16     L-ippakkjar mill-ġdid qabel is-sottomissjoni għal kull operazzjoni tat-Taqsima A

               D*17
                     Trattament ieħor minbarra dak kopert mill-punti D*12 sa D*16 qabel is-sottomissjoni għal kull operazzjoni tat-Taqsima A

               D*18
                     Il-ħżin temporanju sa ma ssir waħda mill-operazzjonijiet tat-Taqsima A

               B.
                     Operazzjonijiet ta’ rkupru

               Operazzjoni ta’ rkupru hija operazzjoni li r-riżultat ewlieni tagħha huwa skart li jservi skop utli permezz tas-sostituzzjoni ta’ materjali oħra li kieku kienu jintużaw biex jaqdu funzjoni partikolari, jew skart li qed jiġi ppreparat biex jaqdi dik il-funzjoni, fl-impjant jew fl-ekonomija usa’.

               R*1
                     Il-preparazzjoni għall-użu mill-ġdid (pereżempju l-verifika, it-tindif, it-tiswija u r-rikondizzjonar)

               R*2
                     Ir-riċiklaġġ tas-sustanzi organiċi

               R*3
                     Ir-riċiklaġġ tal-metalli u tal-komposti tal-metall

               R*4
                     Ir-riċiklaġġ ta’ materjali inorganiċi oħrajn

               R*5
                     It-trattament termali bl-għan ewlieni li tiġi ġġenerata l-enerġija

               R*6
                     L-operazzjonijiet ta’ rkupru minbarra dawk koperti mill-punti R*1 sa R*5

               R*7
                     It-trattament bijoloġiku qabel is-sottomissjoni għal kull operazzjoni tat-Taqsima B

               R*8
                     It-trattament fiżiku mekkaniku (pereżempju l-evaporazzjoni u t-tnixxif), it-trattament fiżiku kimiku (pereżempju l-estrazzjoni tas-solventi) jew it-trattament kimiku (pereżempju n-newtralizzazzjoni u l-preċipitazzjoni) qabel is-sottomissjoni għal kull operazzjoni tat-Taqsima B

               R*9
                     It-trattament mekkaniku minbarra dak kopert mill-punt R*10 (pereżempju ż-żarmar, l-għażla, it-tifrik, l-ikkumpattar, it-tgerbib, it-tqattigħ, il-kundizzjonament u s-separazzjoni) qabel is-sottomissjoni għal kull operazzjoni tat-Taqsima B

               R*10     It-taħlit, inkluż it-taqbil, qabel is-sottomissjoni għal kull operazzjoni tat-Taqsima B

               R*11     L-ippakkjar mill-ġdid qabel is-sottomissjoni għal kull operazzjoni tat-Taqsima B

               R*12
                     Trattament ieħor minbarra dak kopert mill-punti R*7 sa R*9 qabel is-sottomissjoni għal kull operazzjoni tat-Taqsima B

               R*13
                     Il-ħżin temporanju sa ma ssir waħda mill-operazzjonijiet tat-Taqsima B

                     (1)

                        L-emendi ta’ dan l-Anness jidħlu fis-seħħ [mid-data li tkun sentejn wara l-adozzjoni min-naħa tal-Konferenza tal-Partijiet] u l-asterisks mhux se jibqgħu jintużaw [mid-data li tkun erba’ snin wara l-adozzjoni min-naħa tal-Konferenza tal-Partijiet].


               IL-KUMMISSJONI EWROPEA
            Brussell, 13.8.2020
            COM(2020) 367 final
            2020/0170(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE rigward emenda għall-Protokoll 31 tal-Ftehim dwar iż-ŻEE, dwar il-kooperazzjoni f'oqsma speċifiċi li ma jagħmlux parti mill-erba' libertajiet  (Linja Baġitarja 12.02.01 - Servizzi finanzjarji)
            (Test b’rilevanza għaż-ŻEE)

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u objettivi tal-proposta

                  Sabiex tiġi żgurata s-sigurtà legali meħtieġa u l-omoġeneità tas-Suq Intern, il-Kumitat Konġunt taż-ŻEE għandu jintegra l-leġiżlazzjoni relevanti kollha tal-UE fil-Ftehim dwar iż-ŻEE malajr kemm jista’ jkun wara l-adozzjoni tagħha u għandu jippermetti wkoll il-parteċipazzjoni tal-Istati taż-ŻEE-EFTA fl-azzjonijiet jew il-programmi tal-UE li huma relevanti għaż-ŻEE.

                  L-abbozz ta’ Deċiżjoni tal-Kumitat Konġunt taż-ŻEE (anness mad-Deċiżjoni tal-Kunsill proposta) għandu l-għan li jemenda l-Protokoll 31 tal-Ftehim ŻEE dwar “kooperazzjoni f’oqsma speċifiċi barra mill-erba’ libertajiet”. Dan huwa meħtieġ biex jippermetti li l-Istati taż-ŻEE-EFTA jipparteċipaw fil-programmi u fl-azzjonijiet tal-Unjoni li jiġu ffinanzjati mil-linji baġitarji Ewropej. F’dan il-każ, l-għan ta’ din l-emenda huwa li tippermetti lill-Istati taż-ŻEE-EFTA (in-Norveġja, l-Iżlanda u l-Liechtenstein) jipparteċipaw fl-azzjonijiet tal-Unjoni relatati mal-linja baġitarja 12 02 01: "Implimentazzjoni u żvilupp tas-suq uniku għas-servizzi finanzjarji”, iddaħħlet fil-baġit ġenerali tal-Unjoni Ewropea għas-sena finanzjarja 2020.

               •Konsistenza mad-dispożizzjonijiet tal-politika eżistenti fil-qasam ta’ politika

                  L-abbozz ta’ Deċiżjoni tal-Kumitat Konġunt anness huwa konsistenti għalkollox mal-għan tal-Ftehim ŻEE li jippromwovi t-tisħiħ kontinwu u bilanċjat tal-kummerċ u tar-relazzjonijiet ekonomiċi bejn il-Partijiet Kontraenti b’kundizzjonijiet ugwali ta’ kompetizzjoni, u l-osservanza tal-istess regoli, bil-ħsieb li tinħoloq Żona Ekonomika Ewropea omoġenja.

               •Konsistenza ma’ politiki oħra tal-Unjoni

                  Id-Deċiżjoni tal-Kumitat Konġunt hija wkoll konsistenti ma’ politiki oħra tal-Unjoni, b’mod partikolari permezz tal-għan li tiġi protetta l-omoġeneità tas-Suq Intern tal-UE.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  Il-bażi ġuridika sostantiva għal din il-proposta tal-Kunsill hija l-Artikolu 114 tat-Trattat dwar il-Funzjonament tal-Unjoni Ewropea, flimkien mal-Artikolu 218(9) tiegħu.

                  Il-bażi ġuridika proċedurali hija l-Artikolu 1(3) tar-Regolament tal-Kunsill (KE) Nru 2894/94 dwar l-arranġamenti għall-implimentazzjoni tal-Ftehim ŻEE, li jipprevedi li l-Kunsill jistabbilixxi l-pożizzjoni li għandha tiġi adottata f’isem l-Unjoni fir-rigward ta’ Deċiżjonijiet bħal dawn, wara proposta mill-Kummissjoni.

               •Sussidjarjetà (għall-kompetenza mhux esklużiva)

                  Il-proposta hija konformi mal-prinċipju tas-sussidjarjetà għar-raġuni li ġejja:

                  L-objettiv ta’ din il-proposta, jiġifieri li tiġi żgurata l-omoġeneità tas-Suq Intern, ma jistax jinkiseb b’mod suffiċjenti mill-Istati Membri u jista’ għalhekk, minħabba l-effetti, jintlaħaq aħjar fil-livell tal-Unjoni.

               •Proporzjonalità

                  F’konformità mal-prinċipju tal-proporzjonalità, il-proposta ma tmurx lil hinn minn dak li hu meħtieġ sabiex jintlaħaq l-għan tagħha – li tiġi żgurata l-omoġeneità tas-Suq Intern.

               •Għażla tal-istrument

                  F'konformità mal-Artikolu 98 tal-Ftehim dwar iż-ŻEE, l-istrument magħżul huwa d-Deċiżjoni tal-Kumitat Konġunt taż-ŻEE. Il-Kumitat Konġunt taż-ŻEE għandu jiżgura l-implimentazzjoni u t-tħaddim effettiv tal-Ftehim ŻEE. Għal dan il-għan għandu jieħu deċiżjonijiet fil-każijiet previsti f'dan il-Ftehim.

               3.RIŻULTATI TAL-EVALWAZZJONIJIET EX-POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

                  Mhux applikabbli.

               4.IMPLIKAZZJONIJIET GĦALL-BAĠIT

                  L-Istati tal-EFTA għandhom jikkontribwixu finanzjarjament għall-Baġit tal-Unjoni, il-Linja Baġitarja 12 02 01: "Implimentazzjoni u żvilupp tas-suq uniku għas-servizzi finanzjarji”. L-ammont eżatt jiġi determinat f’konformità mad-dispożizzjonijiet tal-Ftehim dwar iż-ŻEE, ladarba dan l-abbozz tad-Deċiżjoni tal-Kunsill jiġi adottat.

               5.ELEMENTI OĦRA

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar

                  Skont il-politika baġitarja tal-UE, kull parteċipazzjoni f’attività tal-UE tista’ sseħħ biss wara li jitħallsu l-kontribuzzjonijiet finanzjarji korrispondenti. Madankollu, skont il-Protokoll 32 tal-Ftehim ŻEE, il-kontribuzzjoni finanzjarja annwali tal-Istati taż-ŻEE-EFTA qed tasal kull sena sal-31 ta’ Awwissu, wara s-sejħa għal fondi tal-UE stabbilita mill-Kummissjoni Ewropea u ppreżentata lill-Istati taż-ŻEE-EFTA sal-15 ta’ Awwissu.

                  Għalhekk, sabiex jimla l-vojt fiż-żmien bejn Jannar u Awwissu, l-abbozz tad-Deċiżjoni tal-Kumitat Konġunt se jkun applikabbli b’mod retroattiv minn Jannar. B’dan il-mod, il-kontinwità ta’ kooperazzjoni, kif previst fil-Ftehim dwar iż-ŻEE, hija żgurata matul is-sena kalendarja kollha.

                  Ir-retroattività ma taffettwax id-drittijiet u l-obbligi tal-persuni kkonċernati u tirrispetta l-prinċipju tal-aspettattivi leġittimi.

               2020/0170 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE rigward emenda għall-Protokoll 31 tal-Ftehim dwar iż-ŻEE, dwar il-kooperazzjoni f'oqsma speċifiċi li ma jagħmlux parti mill-erba' libertajiet

                  (Linja Baġitarja 12.02.01 - Servizzi finanzjarji)

               (Test b’rilevanza għaż-ŻEE)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 114 flimkien mal-Artikolu 218(9) tiegħu,

               Wara li kkunsidra r-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea
                  1
               , u b’mod partikolari l-Artikolu 1(3) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim dwar iż-Żona Ekonomika Ewropea
                  2
                ("il-Ftehim ŻEE") daħal fis-seħħ fl-1 ta' Jannar 1994.

               (2)Skont l-Artikolu 98 tal-Ftehim ŻEE, il-Kumitat Konġunt taż-ŻEE jista' jiddeċiedi li jemenda, inter alia, il-Protokoll 31 tal-Ftehim ŻEE.

               (3)Il-Protokoll 31 tal-Ftehim ŻEE fih dispożizzjonijiet dwar il-kooperazzjoni f'oqsma speċifiċi li ma jagħmlux parti mill-erba' libertajiet.

               (4)Huwa xieraq li titkompla l-kooperazzjoni bejn il-Partijiet Kontraenti għall-Ftehim ŻEE f'azzjonijiet tal-Unjoni ffinanzjati mill-baġit ġenerali tal-Unjoni Ewropea fir-rigward tas-servizzi finanzjarji.

               (5)Għalhekk, il-Protokoll 31 tal-Ftehim ŻEE jenħtieġ li jiġi emendat sabiex din il-kooperazzjoni estiża tkun tista' tkompli wara l-31 ta' Diċembru 2019.

               (6)Il-pożizzjoni tal-Unjoni fil-Kumitat Konġunt taż-ŻEE jenħtieġ li tkun ibbażata fuq l-abbozz ta’ Deċiżjoni mehmuż,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata, f'isem l-Unjoni, fi ħdan il-Kumitat Konġunt taż-ŻEE dwar l-emenda proposta għall-Protokoll 31 tal-Ftehim ŻEE, dwar kooperazzjoni f'oqsma speċifiċi li ma jagħmlux parti mill-erba' libertajiet, għandha tkun ibbażata fuq l-abbozz tad-deċiżjoni tal-Kumitat Konġunt taż-ŻEE mehmuż ma' din id-Deċiżjoni.

               Artikolu 2

               Id-Deċiżjoni għandha tidħol fis-seħħ fid-data tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        ĠU L 305, 30.11.1994, p. 6.

                     (2)

                        ĠU L 1, 3.1.1994, p. 3.

    ---documentbreak---

               IL-KUMMISSJONI EWROPEA
            Brussell, 13.8.2020
            COM(2020) 367 final
            ANNESS
            ta' [...]
            Proposta għal Deċiżjoni tal-Kunsill
            dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE rigward emenda għall-Protokoll 31 tal-Ftehim dwar iż-ŻEE, dwar il-kooperazzjoni f'oqsma speċifiċi li ma jagħmlux parti mill-erba' libertajiet  (Linja Baġitarja 12.02.01 - Servizzi finanzjarji)

               ANNESS

               DEĊIŻJONI TAL-KUMITAT KONĠUNT TAŻ-ŻEE

               Nru […]

               ta’ […]

               li temenda l-Protokoll 31 għall-Ftehim ŻEE,
               dwar kooperazzjoni f'oqsma speċifiċi barra mill-erba' libertajiet

               IL-KUMITAT KONĠUNT TAŻ-ŻEE,

               Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b'mod partikolari l-Artikoli 86 u 98 tiegħu,

               Billi:

               (1)Huwa xieraq li titkompla l-kooperazzjoni bejn il-Partijiet Kontraenti tal-Ftehim ŻEE fl-azzjonijiet tal-Unjoni ffinanzjati mill-baġit ġenerali tal-Unjoni fir-rigward tal-implimentazzjoni u tal-iżvilupp tas-suq uniku għas-servizzi finanzjarji.

               (2)Il-Protokoll 31 tal-Ftehim ŻEE għandu għalhekk jiġi emendat sabiex ikun possibbli li dik il-kooperazzjoni estiża tibda sseħħ mill-1 ta' Jannar 2020,

               ADOTTAT DIN ID-DEĊIŻJONI:

               Artikolu 1

               Fil-paragrafu 11 tal-Artikolu 7 tal-Protokoll 31 tal-Ftehim ŻEE, il-kliem “u l-2019” jiġi sostitwit bil-kliem “, l-2019 u l-2020”.

               Artikolu 2

               Din id-Deċiżjoni għandha tidħol fis-seħħ l-għada tal-aħħar notifika skont l-Artikolu 103(1) tal-Ftehim ŻEE.

               Għandu japplika mill-1 ta' Jannar 2020.

               Artikolu 3

               Din id-Deċiżjoni għandha tiġi ppubblikata fit-Taqsima taż-ŻEE ta' Il-Ġurnal Uffiċjali tal-Unjoni Ewropea u fis-Suppliment tiegħu dwar iż-ŻEE.

               Magħmul fi Brussell,

                  Għall-Kumitat Konġunt taż-ŻEE

                  Il-President

                  Is-Segretarji

                  Tal-Kumitat Konġunt taż-ŻEE